url: =Thonginn Meikang khauhpai - TUNGZANG NEWS\nThonginn Meikang khauhpai\nAbeisa February 14, 2012 ni in, Honduras gam Comayagua Thongpikhat meikang in thongkia mi 355 si uh a, a site sazian kithei cian nai lo ci hi. Misi luanghawmte Motor lianpite (Truck) tawh Comayagua Thong innpi pan Km 100(60 miles)agamlatna misi koihna Tegucigalpa mortuary ah kipuak hi. A site i lakah kua teng kihel ding kithei nai lo ahih manin, dipkua le ciling keuhleuh kawmin ngak uh hi. Thonginn meikatna tawh kisai in, gamuk kumpi lamte'n kiciantak kankhiatna ding hanciam uh hi.\nLeitung tangthu ah a beisa kum zalom khat sung ciangciang Thong innpi meikatna tungtawn in misi a tampen, lipkhap huai pen leh anasia pen dingin kiciamteh hi. Tua ameikat laitak zanhun mah in misiluang 115 khuapi sung kipuak in,azingni nilaini zingsang tung in misiluang 238 te hong tung kik leuleu ci hi. Thongkia minih zato inn atun khit asawtlo in sipan ci'n zong gen uh hi. Misi pawlkhat te nasia kat lua ahih manin, amel'asa kua cih akitelzo nawnlo ahihman, akitheih na\ndingin mihing mel lesa zonkhiattheihna kici ( DNA) leh Ha (Teeth) tawh kisai(Record) nate tawh kankhiat zawhna kisam dingin gamdang pan apai mipil/misiam te in gen uh hi.\nThonginn meikatna pan a suakta mikhat i genna ah, " Ka ihmut laitak in, thonginn sungah kapna le gamlumnate in hong phawngin ka khanglo lak a, ka thawhtoh pah le Meikang tawh mi khempeuh na buai mahmah uh hi. Thongkia mi pawl khatte tuibualna Tuibuk sung lam manawh in tai ngeingai uh a, Thonginn pua lam pan a sanggam meltheihte a honkhia nuam in a sungah a lutsawm uh hangin, Thongcingte in phallo uh a, nasiatak kibuai uh " ci in gen hi. Melphelh lam te'n in zong agenna ah, " Tong ukpipa in Kongkhakpi tawh kem ahih manin, a mah ka zonzonna tawh a kizekailawh hu " ci in gen hi.\nHih Thonginn meikatna kipatna pen Thong kiami nih kitotna pan kipan hi ci in, thong lam tawh kisai thunein Ulian khat ahi Mr. Miguel Rodrigo in genkhia hi Honduras gam Kumpipa Porfirio Lobo in hih thu hangin, Thonginn thuneite le Thong nasem zalian/ zaneu ci loin, honpi khat khawlsak phot ci hi. Tua banah Thong inn kisia/ lui lua in, akipuah lohna hangin hizahtak alipkhaphuai thusiate apiang hi ci in gen hi.\nA beisa 2007 kumin zong San Pedro Sula Thong innpi tu'a bang mahin meikaang in mi 107 si ngei uh hi. Honduras gam a om Thonginn te pen leitung ah mitampi athatkhia denin minthang mahmah cih kigen hi. Mi 8,000 om theih nading Thong inn pawlkhat te sung ah,mi,13,000 dong akoih uh ahihman leitung (Hell )gamno khat zong kici thei hi. Hih Thonginn pen mi 500 om theihna ding hi napi'n mi 800 koih in kigak mahmah ci hi. Thong cingte sun lam 51 te cingsakin zanlam mi 12 bek koih in cin'gsak uh ci hi.\nKum simin Honduras gam pen guihtheih khamtheih zatui nam tuamtuam nasiatak aa zuakna leh tua tawh kivakna anei ham khat ahi hi. Tua hang mah tawh Thong kiami kum sim kigen zolo zahkhat in kibeklap den ahihna hang zong hi dingin gen uh hi. Honduras gamah hih zahtak a, siatna le Thongkia a tamna pen guihtheih khamtheih kizuakna (Black Market) akhauhpai luatna leh Honduras gam i haksatna, zawnna te leh agam i sumbawl sum zuakna kicinzawhlohnate hang ahi hi ci'n Honduras Foreign Minister Mr. Arturo Corrales in BBC te kiangah genkhia hi.\nTranslated by:Pa Kham Khan Suan(Tongsan Translator)&Jeremiah Kham Sian Khai


timestamp: atn

url: =Tulaai Leitung Thuthang Tuamtuam Updates May 3, 2015 :: ZOMI DAILY\nposted on 3 May 2015 at 10:22 pm Lomkholna: Khawmpau, Myanmar, News, World, Zomi\n· Leitung ah minthang vangvang khuttawh kitup haat/siam Philippine gammi Manny Pacquiao leh US gammi Floyd Maywealther te May 3, 2015 ni in USA gam Las Vigas khuapi ah kitum uha, Pacquiao mi atamzaw in muangmahmah himah leh point tawh le citciat hi. Kimawlna khawl 12 ciang kuamah kitum tuuk zolo uh ahihman in Thukhen/Matla te kikhensak a, Thukhen thum in 118-110,116-112,116-112 cihbang in athum un Mivompa in zo ci uh ahihman in kinial theilo mawk hi. LEitung bup ah mi Awn khat vaal in sumpia in en uha, US gambang ah TV pan et man $100 kiim la uhhi. Amun ngiatpan mipi 16,507 in en uha, US mihau mahmah Donald Trump zong vapai celcal hi. Hih pawi tawh kisai in Sum $400million ngahding in ki ummawh uha, $230million akitum geel in hawmbawlding uh ci hi. BBC\n· Iraq gam Mosul khuapi nitumna lam ah May 2,2015 ni in IS migilo te in Yazidi mi 300 gawltan uhhi ci in Yazidi Progressive Party te leh Iraq kumpi thunei te in May 3, 2015 ni in taangkokhia uhhi. BBC\n· Thailand gam gamsung guamkawm giahphual munkhat ah May 2, 2015 ni in Thai palik te in misiluang katawm uhhi ci in May 3, 2015 ni in taangkokhia uhhi. Hih Buuk peen Kawlgampan Malaysia mi apaisak Puaisa te mikholna giahphual hi in Rohingya minamte tam om cin gen uhhi. Ahizong in tu amisite kuate hiamcih akantel laaitak uh ci hi.BBC\n· USA gam Newyork khuapi sung ah May 3, 2015 nitaak in Palik khat alutang thautawh kikap in akikaapzawh nai 4 ciang zato ah ki at hi.Palik pa naakliam mahmah sim ahihman in damding maw siding kiciannaailo ci uhhi. Nung mahmah in zong Palik leh mipi kikaal buaina amunmun ah piang kawikawi hi.CNN\n· Nepal gam zinlin nahang in kaalkhat sung in misi 7,000 cingta a, neek le dawn kisam tengzong UN ten hunlap tak in amunmun pan puakciat uhhi. Hih misi te Innkuanpih te Nepal kumpi ten siatvehna $1,000 ta pia uha, Hankuang manding $400 tazong pia uh ci in taangkokhia uhhi.VOA\n· Nigeria gaalkaap te in Boko Haram migilo te mat numei naupang mi 300 May 3, 2015 ni in honkhia leuleu uhhi. Nung deuh mah inzong mi 200 honkhia uhhi. Nungkum numei 200 vaal Boko Haram ten amat laai in Leitungbup mipil, gamhau US te nangawn in zongnapin muzolo uha, tu in Nigeria gaalkaap ten autut un honkhia ziauziau uhhi.VOA\nPrevious: Kawlgam Gaalkaap Kumpite’ Silate\nNext: Zusa no tangthu


url: =Used Mercedes-Benz C-Class C200 AMG Line 2015 for sale in Norwich, Norfolk from Mercedes Benz FX65SZE\nYou're viewing: Mercedes-Benz C-Class C200 AMG Line £19,750\nFULL MERCEDES-BENZ SERVICE HISTORY * HIGH PERFORMANCE LED HEADLAMPS * MAP NAVIGATION * ACTIVE PARKING ASSIST * PRIVACY GLASS (opt)\nUsed Mercedes-Benz C-Class C200 AMG Line 5DR\nThis Mercedes-Benz C-Class 5 door Estate registration FX65SZE has a 2.0 Petrol engine with a Automatic gearbox and obtains reasonable fuel consumption of 49.6 mpg and is finished in the colour Polar White. The CO2 emissions are considerably low at only 138 g/km.\nWas: £22,995 | Save: £505\nHome/Mercedes Benz/Used Cars/C-CLASS/C200 AMG Line


url: =La in thu hi (1 – 4). Agelh ~ Zam Thuam - Laibu Saal\nHome > Zam Thuam > La in thu hi (1 – 4). Agelh ~ Zam Thuam\nLa in thu hi (1 – 4). Agelh ~ Zam Thuam\nLa in thu hi. (1 – 4)\nAgelh ~ Zam Thuam\nLa in thu hi (1).\n(a) Siah tang kaihna Teimei dong e, ka zialna zang tual hi....\n(b) Kamkei bang mual sang tawn ing e, gam kuam kua ka pia diam!\nA tung a la i muh ciang Kawlzang pan in Meitei gam dong siah akaipa hi ing a cihna i mu hi. Tua khit ciang khat vei hong kisial beh lai hi. Sahang bang mual sangbek na tawn ing, tua gam kuampi teng kuatung pia zen peuhmah ding ka hiam? ci beh lai hi. Tu hun kammal hi leh kihtak nei keng a ci hi mai hi. Hih la in a phuak pa Kam Hau bek hilo in Zomi bup tangthu a gelh na hi gige hi.\nMeitei lengmangpa in Tedim sim dingin Kam Hau uk hun laitak hong kuan hi. Tedim a kigalmuhna munkhat ahi Nangcin mual dungah Tedimte pangin galphual sat uh hi. Tedimte a lutna ding kamtaisak ta leh lutlo in do hong sawm uh hi. Meiteite in ahih leh nong do uh hang na thau uh suak ken teh ci hi.\nTedimte in zong Lailo gam dungah takkung satleu in a mai hal uh a, meitei ten mitampi asa ding ci-in khembawl a sun in ahih leh galtai in bucip uh hi. Meitei lengmangpa khatvei Suangsuang mualdawn ah dingin gam a va en pen galvil ten, i thau a suak thei kei takpi hiam ci-in a kap leh lengmangpa hong kha mawk hi.\nTua ciang Meiteite kikhenthang ahihman Tedim ten delh in vado uh hi. Khuapi guahzuk tawh kisi sawnsawn in gunkhang a, gun kan na pan tampi si sawnsawn lai uh hi. Kam Hau in Meitei gam Tapei lui a kicina mun dong delhsuak in tua munah mualsuang phut in gallemna bawl a, siah kai pah hi.\nKam Hau in ahih leh kuamah bawlsialo in hoihtak gallemna a bawlna hang, tuni dongin Meitei te in Haumi (Kam Hau mite) ci-in hong zahta mahmah lai hi ci-in a gen zong om hi. Tapei lui gamgi suang pen a lim in “Tuck & Cary” gelh, Chin Hills Gagetteer Vol I ah kimu thei lai hi.\nTua hi in hih la in i Zogam pen bang cia hiam cih hong lak a thu taktak ahihna i mu thei hi.\n(Tg Munei Thangdal) min tawh Siamsin Awging' Khol 4 Hawm9.\nLa in Thu hi (2)\n(a) Zangvui sai le lia kei sakduang, do tan sa bang hawm khawm e.\n(b) A lawm nam maw gual aw e, nuai zin aw a lawm nam?\nKam Hau gualzawhna lapi i sim khit ciang, gualzawhna I nungah a om ding simmawhna le hamsatnate hih la in hong lak hi kong ci nuam hi. Hih la pen Pu Kam Hau zi Pi Ciin Gulh lapi hi in Meitei ten Tedim hong sim ciang akhasiatna a phuah la khat nahi hi. Hih la in a gualzo mikhat tungah a thuak phinna (challengce) hong musak ding in lamen ing.\nMeitei ten Tedim khua hong umta hi. Zawhnading peuhmah lamet omlo, sun in gam sungbu in zan in mei peuh de in galte khembawl cihtawh hong om sung, Meitei ten Pu Kam Hau neih saihapakte a ngah tawm ding dan in honghawm khol liang uh hi. Saiha ciang ahawm uh ahihleh phamawh lua kei. A zi mel hoih, Pi Ciin Gulh a tenpih ding aktuhna a zakciang khasiatna ka galte kihawm kholzen a cih luangin (a) na a phuak hiding hi.\nA mat uh ahilo a suakta khat pen hing hawm kholh cihzen, mihing ngaihsutin ngaihsun leng, kilawm hetlo, cizek huai mahmah hi. Tua a ngaihsut ciang lawmlegual aw nong hicihzawzen uh kilawm hiam? Kei muhloh a om thumana deih vangnei tuamtuamte aw kilawm peuhmah a hiam cihna tawh (b) na a phuak na hi leuleu hi.\nHih la en leng Pu Kam Hau hunin Tapei luidong I zawh toh Meiteite hong neu-et zia le hong muhzia mikim in muthei ding hi hang. Khat veivei i simpak ciang banghiam cih i theihloh hang a mamunpan i tangthu a ciaptehna la penthu taktak ahihna kimu khia thei hi.\nTg Munei Thangdal min tawh Siamsin Awging Khol4 Hawm9 sungah agelh.\nLa in Thu Hi (3)\n(a) Namtem tawi khem kong sak leh, inn bang heh cia, i phung gualten a kungah khia tong ci..\n(b) Do loh lal tang hive cia, lung nem hi cia, Bual khua in ning kung kuaihpih sa hi..\nBang thu hang cih i theihloh hang temtawi in sepkhat a neihna pan ciamnuih galsuak hiam? A hehna tawh la phuakpa i a lawm agualte in do in thehthang a, mancipsak ding lunggulh cih kimu thei hi. Aih hang a dawnlam ah “ki dolo pi in gallesa nong tang mawk a, nang a lungnem zaw nong hihbanah zu dawn khawm, zu peng khatpan atep khawm lawmlegualte hi hang na ci kik hi. A tangthu in enkik ni ci leng,,\nKhuasak ah Thuam Son a mang hunlaitak, Tedim ah Hau Pum te a mang hun laitakin khamtung a simding Innwa pan kawlte hong kuanto uh hi. A mau nuai ah a lut dingin a sep hang kilungkimlo in Hau Pum le Thuam Son te kibelpawl in Kawlte hong do uh hi. Leisan mual dongah tuaksuk in dawntuah pah uh hi. Tua pan gal a zawh khitciang hong ciahh uh a, Lophei khua khungah avekun hong tawlnga uh hi.\nGal simte in a tawlngak kawmin Zomi sung galsiam pen ding hong tel uh hi. Pawlkhat in Hau Pum pia in pawlkhatte in Thuam Son pia uh hi. Akician lian ding omlo ahihman anih un galsim siamna hong kidem sak uh hi. Namsau tuaktawh om mai in hong siam mahmah tuak uh hi. Tawlkhat khit ciangin Hau Pum namsau Thuam Son in hong awt leh Hau Pum in sungkung khat hong sat kha a, thukpi hong lut hi. Tua a muh ciang Thuam Son in “I ciamnuih gal suakkha ni” ci in hong khawl uh hi.\nHau Pum lamte in “Thuam Son in lel ei” hong cih uh leh Thuam Son lamte hong heh leuleu uh a, “thukhual a akikhawl hiven… tua i cih leh kido leng aive” hong cita uh hi. Hih bang teng tawh Tedim le Khuasak kitawng uh a, hong kido sawm takpi uh hi. Kawlte gal a nangding khutkilenin nasepkhop laitak a mau le a mau gal hong suak uh hi.\nTua kawmkal teng tawh Hau Pum in Thuam Son tung zu lim mahmah bel khat le a tunga la vakhak hi. Thuam Son te pawlin zong tua la a zakciang a zu dawnin aheh hong dam uh hi. Minam ading galdo khawm kimlai amau le amau a kitelkhialhna uh hong kimu uh hi.\nTua hi in Zomite ading in La in Thu taktak ahihbekthamlo lam hong hilhna athupit nate hih tangthu sungpan kimu thei hi.\nTg Munei Thangdal mintawh Siamsin Awging Khol4 Hawm 10 sungah agelh.\nLa in Thu hi (4).\nKhangtangthu i cihpen thuleng bangin ei deihna ah kikai theilo hi. A thu hong piang bangin khangsawnten a ciapteh ding hilel hi. Aih hang khangtangthute sungah aciapteh huai tampite mangcip khin a, tampipen thu in a om ding in, la tawh na kikem hi. Kawlgam khangtangthu ah hitaleh Leitung khangtangthu ah hitaleh la (poem) khat hang’ tangthu akilaihna mikimin mukhintek ding hi. Tu nipi adingin zong tangthu khat (history) a laih la khat i thu kikum ni.\n(a) Mi a pau in na tongsuah ka ngaih nak, sak ciang vangkhua vaivut in leng vak ci….\n(b) Sak ciang vangkhua vaivut in lengvak ci e , na sawn lal hen nuhpah ah pai aw ci…\n(c) Sakciang vangkhua vaivut in a lengzongin, kasawn lal hen nuhpamah pai bua cingh..\n(d) Ka sawn lal hen nuhpam ah pai bua cingh e, thang pan kawlni sak pan sialbang suak hen……\nKhuasak panin sila pawlkhat taisimin Kawlkhua vabel uh hi. Tua thu a phawk ciangin a mankik ding Khuasakte hong kuansuk uh hi. A silate uh bukdan nasiam ahimanin hong man zolo hi. Tua laitak Falamte thum Kawlkhua (Thautcyiant) ah a pai tawh kituak kha uh a, tuate a sila uh hi in teh ci-in na man uh hi. Hun hong bei tawh kituakin a sila te uh na hilo takpi hi. Falam te in a khah kikna ding hong gen uh hi. Khuasak in ahihleh a matsa te uh hong khah sawm nawnlo hi. Tua kawmkalpan nupi khatin a tunga la na phuak a, tua la pen Falamte kiang na tung hi.\nA la in ahihleh mipau miham ka ngaihciang Khuasak khua hong kido ding hi. Na tupa gal mat khah in, hong kici ta leh hong kisimzaw hen, khang pan asuak Kawl ni.. saklam pan hongsuak zongin khah peuhmah kei ning a cihna ahi hi. Hih la hangin Falam te heh mahmah uh a, Khuasak hong sim pah uh hi. Khuasak in zong hong nang a, a sawtvei ciang in Mualbemte in a kikal uh ah gallemna bawlsak in gal hong man hi.\nLa i cih thu ahihna la khat hangin gal nagawn a kidona hihla in honglak hi. Tua hi in Zomite ading inla pen khang tangthu na gawn a lumlet thu taktak ahi hi.\nMunei Thangdal min tawh agelh.\nHunthak le Khangthak’\n(Siamsin Hun sung Ka Laikung pan)\nThuluui/Articles Zam Thuam\nItem Reviewed: La in thu hi (1 – 4). Agelh ~ Zam Thuam Description: Rating: 5 Reviewed By: Cinpu Zomi


url: =Hun nunung Series ~ Pau Do Lian :: ZOMI DAILY\nHun nunung Series ~ Pau Do Lian\nposted on 10 May 2018 at 1:09 am Lomkholna: Article, Biakna, Paudolian\nHun nunung tawhkisai akicingin gelhnuam ihih manin apatna (Piancil) pan in enleng kitelpen ding hi. Tua hi a, amasa in Pasian in leitung, vantung leh asunga nate khempeuh abawlna te leh tuana te abeihun pen hun nunung kici ahih man in apatna pan ihgelh nuam hi. Laisiangtho leh Laisiangtho mah kiletsak (scripture interprets scripture) leng lungkim huaipen ahih manin hih series ah kizang toding hi.\nPiancil 1-2. Pasian in vantung leh leitung asunga om nakhempeuh niguk sungin bawlin nisagih ni-in tawlnga hi cih Laisiangtho in teltak genhi. Tuan ate khempeuh abawl nungin bangmah bawlbeh nawnlo hi.\nPasian pen nakhempeuh abawlthei ahih manin nakhempeuh ama deihbangin heithei hi. Pasian in banghangin nakhempeuh abawlciangin niguk sung hun lase se ai tam? Pianghen akam tawhci leh apiang hi a, minute khatsungin zong nakhempeuh apiang sak thei ding hi napin’ banghangin niguk sung ngak sese a, nisagih ni in tawlnga hiam? Pasian avanglian, atha hat, nakhempeuh ama vangtawh kihei ahih leh tawlngak zong kul sese ding hiam? Pasian gimthei ding himawk hiam? Ngaihsun leng hite amawk na in Pasian in hunzang lo hi. Laisiangtho sungah huntawh kisai te akicing zaw in mai lam ah (series a zom in) in ento lai ding hihang.\nPiansak minam te\nPasian in abawl masak Adam hina pi-in Pasian minam cih kammal pen Abraham tungpan bek in kipan sese hi. Tua Abraham tupa, Jacob (Israel) tungah Pasian kamciam minam hongtang tung hi. Tua minam te in sawmle nih ahi uh hi. Thukhente laibu sungah Israel mite’ makai (leader) sawmle nih pha a, tuate in, Othniel, Ehud, Shamgar, Deborah, Gideon, Tola, Jair, Jephthah, Ibzan, Elon, Abdon, and Samson te ahi uh hi. Topa Zeisu in leitungah lungdam nathu atangko laitak in ama nunga zuiding mi sawmle nih mah tel hi. Hih sawmle nih number te zong akicing zaw in (series a zom ah) ento lai ding hi hang.\nPiansak tetawh lahna\nTopa Zeisu hih leitungah hongpai kikding vai anung zuite kiangah genkha ahih man in cikciang hongpai ding na hiam? Cih thei nuamlua uh a, (Matthai 24ff) Topa Zeisu in hongpai kik hunlian ding Pa Pasian bek in thei a, ahizongin Pasian bawlsa nate tungpan thupiangte tawh hong kilak ding hi naci hi. Tua ahih leh hih leitungah Pasian bawlsa mihing akipan leitung khua hunte, gam ki-ukna te’ sumzat ziate, leh nadangte enleng bang thupiang ta ahi hiam? Hih atunga point li tepen ihgen noppi ii thumasa hipan hi. Tua tawh kizom in Pasian in niguk sung nasem in nisagih ciang tawlnga a hih number te akhiatna enpak in aban series te zopma tuazah hisak phot ni.\nNumber One = Unity (kipawlkhopna)\nNumber two = Laisiangtho bu, Prophet laibu te leh Thukham (the books of the Law)\nNumber three= Trinity, To thum gawm khat\nNumber four= Earth (N.E.W.S= News) Leitung: sak, khang, nitumna, nisuah na.\nNumber five = Pentateuch (Moses gelh Thumkham bungate)\nNumber six = Mihing numbat (niguk ni in mihing Pasian in bawl) 666????\nNumber seven= completion or perfection (kicing zota) Pasian nisagih ni in tawlnga.\nazom >>> coming soon! Pau D.Lian\nPrevious: Malaysia UNHCR zumpi Thursday (May 10) ni kikhakding\nNext: Hun manphatna ~ Tdkhen\nVang Ngaihno Tawh Kawlgam Nuam Ah – 2 ~ Hau Za Cin


url: =A 3 veina Zomi Numei Seminar nuamtak kizo thei :: ZOMI DAILY\nposted on 12 November 2017 at 6:06 pm Lomkholna: News, Zomi\nTHUMASA :: I biak Pasian ii hong lamlahna le makaihna a om bangin Yangon khuapi sungah a3 veina Zomi numei Seminar pen 11 November, 2017 (Saturday)ni-in 8:30m pan 4:00 pm dong, TBC-Y biakinn, Social Hall ah ki bawl aa, nuam tak in ki zo thei a hihmanin Pasian’ min i phat masa hi.\nHih Seminar pen Zomi Numei Kipawlna, Yangon (Zomi Women Organization, Yangon Region) ii makaihna nuai aa ki bawl hi a, 2015 Kum November kha 7th ni aa hong piangkhia non-profit organization ki pawlna lianpi khat a hihi.\nSeminar ah muntuamtuam, khua tuamtuam le pawlpi tuamtuam pan in hong ki hel uh a, numei (pasal tawmkhat zong) vekpi 150 kiim bang kipha a, thugenna te thupi ki sa mahmah bektham lo in, group discussion ah ki lawmtat na le lunggulhna thute sungkhia thei a hihmanun, a ki hel mimal khempeuh in phattuamna tampi ki ngah hi.\nTuaban ah zingsangkiallap, sunsiah le Yazana le FGA te ferry bus ki vaihawmsak aa, a gamla pan aa hong pai te lamsap ki pia lailai a hihmanin lungdam na ki behlap toto lai hi.\nZomi Numei Kipawlna in ngimna bulpi te a nuai aa bangin ki nei hi.\nNgimnabulpite; Zomi Numeite;\n– Dinmun hilhcian nang\n– Pilna le siamna tuamtuamte-ah kileekkim in khan toh theih nang\n– Ngeina hoihte kepsiam in puah le zuunnang\n– Ki pumkhat in gam le minam a ding khut kilen a, na sepkhop theih nang\n– Minam dang te tawh kipawlkhawm aa nasep khopnang\n– Gamsung le gampua a om Zomi Numeite tawh khut kilen aa nalianpite sepkhopnang\n– Kumpi’theihpih Zomi Numei kipawlna khat phuangkhiatzawh nang\nHih a tung aa ngimna bulpi te dungzui-in na ki semtoto ta a, ngimna masa pen a hi NUMEI TE DINMUN HILHCIANNA bulphunin nakpi in a ki kalsuan laitak hi a, seminar ii ngimna bulpi zong awareness piakna mah a hihi.\nSeminar ah thusung te le thulu teng a nuaia bang a hi hi.\n1. Numeite ‘ theih huai kawlgam thukhun upadi (Women and Law in Myanmar), Numei Zuaksum bang a bawlna (Women trafficking), Innsung le tualsung ngongtatna (Domestic violence); Daw Hla Hla Yee, Advocate and Director cum Co- founder, Legal Clinic Myanmar\n2. Numei le Cidamna (Women and Health); Lt. Col. Dr. Vung Suan Thang (MBBS, D.P.M (Ygn), M. Med. Sc. (S’pore), (Professor and psychiatrist, Military Institute of Nursing and Paramedical Sciences, Yangon), Vice President, Tedim Association (TA)\n3. Numei le Pilna (Women and Education); Dr. Don Sian Man (Ph D, Botany), Lecturer, Botany Department, Yangon University.\n4. Special Speech and prayer for new EC members and the whole women; Rev Dr. Do Suan Mung, GS, Global Zomi Alliance (GZA)\n5. Sisan tawh ki sai theih huai pawlkhat te le Donghu ki bawlna (CPR); Sm Sian Dim, Staff, Asia Royal Hospital, Yangon\n6. UN Numei khawmpi kahna report: Sm Ngai Dim Niang/Lia Niang Theih Kim\n7. Zomi Numei kipawlna, Yangon tawh kisai thupulaakna: Sm Zen Dot Mang\nNote: Si nam etna le zumkhum sekhum hong sitsak Lab Technician: Sm Ngoih Khan Vung (West hospital, Yangon)\nZingsang devotion makai: Sm Ngai Dim Niang\nMCs; Lia Cing Lam Lun, Sm Ngai Dim niang, Nu Zen Lun Cing, Rev. En Ngaih Lun\nA pawlpawl aa thu kikhupna (Group discussion) : Group 10 ki khen in thu ki kupna te a nuai a bangin ki nei hi.\n1. Zomi Numei Seminar bawllai ding maw or bawlnawn lo ding;\n2. Zomi Numei Kipawlna tungtawn in lametna le bang pia khia nuam na hi hiam?\n3. Thusunna te sungpan ki kopnawina le dotna dawnna\n2018 kum sung ZomiNumeikipawlna, Yangon Region makai ding tenganuai a bang a hihi.\n1. Zen Dot Mang\n2. Lian Deih Lun\n3. Niang Theih Kim\n4. Ngai Dim Niang\n5. Ciin Zuan Vung @ Mi Mge\n6. Cing Lam Lun\n7. Go San Nuam @Idol Sanpi\n8. Don Sian Man (Dr.)\n9. Zen Lun Cing\n10. Sian Dim\n11. Nem Khawl Vum\n12. Margrace Cing Za Man\n13. Sian Tung Niang\n14. Thang Man Mang\n15. Cin Khan Lun\n16. Man Deih Lian\n17. Ciin Ngaih Lun\nHunsaupi aa ding a nuai a bangin ministry tuamtuam kinei ding hi.\n1. Law and Women protection concerns\n2. Education Concerns\n5. Literature concerns\n7. Development or vocational training concerns\nSeminar bawlnangin sum le paai tawh hong ki hel teng a nuai a bang a hihi.\n1. Sm Vung Sen Lun, Zomi/ Burmese Parent Liaison (Jenks Public Schools), Registered Nurse (Saint Francis Hospital), Tulsa, USA, (Video zaihnang) 200,000 ks\n2. Nu Ngai Zen, Buffalo, USA 100,000 ks\n3. Sm Biak Sung, Child Protection Officer, Child Protection Section, UNICEF 100,000 ks\n4. Zonu’ Tongluankipawlna 100,000 ks\n5. Sm Ning Khen Cing, Lecturer, English Department, Dagon University, Yangon\n6. Pa Thang Khawm Cin& Sm Ning HauCiin (Yangon) 100,000 ks\n7. Rev Lal Sang Lian @ Sangpui, (WOH, Yuzana) 50,000 ks\n8. Nu Dim Lam Niang (TBC-Y) 50,000 ks\n9. Nu Zen Lun Cing, Secretary, TBC-Y numeikipawlna 50,000 ks\n10. Sm Sian Dim, Staff, Asia Royal Hospital 50,000 ks\n11. Rev. Dr. Thang Van Lian&Sianu HauSawm Dim, Doctor of Educational ministry (D E Min) (Can) Columbia Theological Seminary, Atlanta, Georgia, USA 30,000 ks\n12. Sm Khup Lam Lun, Green Academy 20,000 ks\n13. Pa Thang Khan Kai(MD)& Nu Thang Man Mang(Director), New Eden Services Co.,Ltd, Yangon 50,000 ks\n14. TBC-Y Numei Department 100,000 ks\n15. Unknown numei khat tungpan 10,000 ks\n2018 kum sung sepding geelkholhna pawlkhat te;\n1. A 1veina Numei Seminar, Tedim, Chin State: TTWF, TBC Women Department le Zomi Numei Kipawlna, Yangon teng ki gawm khawm in Numei seminar pen Tedim Khua pi ah 2018 kum April khasungin ki bawl ding hi. Ni 2 sung ki bawl dinga, numei a tawmpen 500 hong ki hel ding hi. A ni a kha hong ki taangko ding hi.\n2. A 4 veina Zomi Numei Seminar; Kipawlna pian ni 7 November tawh ki nai pen hun in ki bawl dinga, a ni le a kha hong ki taangko kik ding hi.\n3. Women and LAw in Myanmar one day seminar: Mipi’ lunggulhna tawh ki zui in Women and Law in Myanmar ni khat seminar ki nei ding hi. A hun ding hong ki taangko ding hi.\n4. Numei le cidamna seminar le medical check-up nikhat ki nei ding hi. A hun hong ki taangko ding hi.\nLUNDAMNA LE THUKHUPNA\nA 3veina Zomi Numei Seminar ah hong ki hel khempeuh tungah lungdamna tampi nei hi hang. Thungetna, sum le paai, thagui thatang, le pilna siamna hong sungkhia khempeuh tungah lungdamna tampi nei i nei lailai hi. I Biak Pasian in na supna zangna khempeuh ah a zah 100 dongin hong thuk kik ta hen!\nZomi Numei Kipawlna in nasep ding ngimna lianpi ki nei aa, tua te pen mihing khat guakin sepzawh ding nam te hi lo a hihmanin, nang le kei ki hel ding ngimna tawh a ki phuan khia Kipawlna a hihi. A pil asiam Zomi numei te pantah in amaute’ pilna siamna tawh i gam i lei i minam puah le zuun ding pen tupna lianpi lak ah khat a hihi. Tua hi aa, hih seminar tungtawn in thuhoih thuthak tampitak hong ki phulaak khiate, sep le bawl khop dingin hongngak linlen ta hi.\nSeminar ah mikim i hihtheihna munpan in panmun la in i ki helnahangin lawhcinna i muh mahbangin mai lai ah ngimna te zong sem khawm lai dingin zahtakna lianpi tawh kong zawn lailai uh hi.\nTopa Pasian in Zomi thupha hong pia hen la, Zomi numeite’ sepna tungtawnin Zominam le leitangmahmah in thupha ngah ta hen!\nNa vekpi uh tungah lungdam mahmah hi!\nZen Dot Mang\nZomi Numei Kipawlna, Yangon\n12 November, 2017 (Sunday)\nPrevious: Itna le lainatna tawh thu khentat ~ Lian Tuang\nNext: Malaysia, Puchong vengsung aom Entertainment Outlet khatah Operasi lutin mi 50 val kiman


url: =Vice President: Myanmar gamsung ah Hotel saap tamman mahmahlai :: ZOMI DAILY\nposted on 22 January 2018 at 12:25 am UTC+9:30 Lomkholna: Myanmar, News, Sawltak\nMyanmar gamsung aom Hotel saap “hotel rate” tepen adang gamvengte sangin tamzawlai hi ci’n Myanmar Vice President Henry Van in genkhia cih Eleven Myanmar pan kiza hi.\nHihvai pen Vice President Henry Van in Saturday (Jan 20) ni in gamsung aom hotel anei “local hoteliers” tetawh ki muhkhopna “Formal Meeting” aneihna ah agenkhiat ahihi.\nVice President Henry Van pen “Development of the National Tourism Industry” kici kipawlna Committee sungah akihel hi a, tua kipawlna ah Chairman asep laitak ahihi.\nLocal Hoteliers te leh Vice President pen kimuh khopna, thukikupna neizel uh a, gamsung ah Hotel Business bangci khansakding, mailam ah hih Hospitality Industry pen ahoihzawding in bangci geelding cihte akikumzel uh ahihi.\nHih “Development of the National Tourism Industry” kici Committee pen abeisa kumsung in Myanmar gamsung aom State leh Region tuamtuam panin Ministry & Department tuamtuam tetawh Tourism Sector akhantoh nadingin akiphuan ahihi.\nAsepding ngimna bulpi ahihleh khuaneu khuata “Rural Areas” phadiak te ah khualzinmi te apainop alunglut nadingin Tourism Development hanciamding, tuabek thamlo tua Rural Areas sungah aomte ii nuntak khuasakzia “living standard” khantoh nadingin vaihawmding cih ahihi.\nTuaban ah gamdang kipawlna tuamtuam “Foreign Organisations” tetawhzong kizopna neiding, Technology lamsang ahzong sepkhop theihding hanciamding cih ahihi.\n2016 kumsung in Myanmar gamsung ah gamdangmi khualzin “Foreign Visitors” akigawm in 2.9 Million bang pha hi.\n2017 kumsung pen October khabei ciangciang gamdangmi khualzin “Foreign Visitors” akigawm in 3.1 Million phakhin hi. Abeisa kumsung in gamdangmi khualzin tamzaw in, 20% bang khangtozaw hi.\nWorld Tourism Federation te genkhiatna ah abeisa kumsung in gamtuamtuam khualzin kawikawi “International Tourists” pen 1.2 Billion bang pha ci uhhi. Tuabang hileh 2030 kumciangin International Tourists pen 1.8 Billion phading in ki lamen cihi. Sawltak #zomidaily\nPrevious: Mipi lam pan MP te panpih theihzia\nNext: Ngalzang Valeng Tuallui


url: =Luka 20 (TDM)\nTedim BibleLuka 20< = >\nJesuh’ Aana Neihna Kidong\n1 Nikhat, Jesuh in biakinntual sungah mite kiangah thu hilhin, Lungdamna Thu genin a om laitakin, siampi liante, Thukham hilh siate le upate hong paikhawm uh a, 2 Jesuh kiangah, “Kua’ thu tawh hih bangin gamta a, kua in thu hong pia ahi hiam, hong gen dih in,” ci-in a dot uh ciangin 3 Jesuh in, “Kei zong thu khat ka hong dong ding hi. Hong gen dih un. 4 Johan’ tuiphumna pen Pasian’ tung panin thu ngah ahi hiam, ahih kei leh mihing tung panin thu ngah ahi hiam?” ci-in a dawng hi. 5 Tua ciangin amaute khatlekhat kikum uh a, “Pasian’ tung panin thu ngah hi,” ci lehang, “Bang hangin ama thu um lo na hi uh hiam?” hong ci dinga, 6 “Mihing tung panin a ngah hi,” ci leuleu lehang, Johan pen kamsang taktak hi, ci-in mi khempeuh in um uh ahih manin suang tawh hong denglum ding uh hi, a kici uh hi. 7 Tua ahih manin Johan’ tuiphumna pen kua thu tawh hiam, cih thei kei ung, ci-in a dawng uh hi. 8 Tua ciangin Jesuh in amaute kiangah, “Hih bangin ka nasepnate kua’ thu tawh ka sep hiam cih kei zong kong gen kei ding hi,” a ci hi.\nLeenggah Lo le A Khote Thugentehna\n9 Tua ciangin Jesuh in mite kiangah thugentehna khat gen a, “Mi khat in lo zuanin leenggui suan a, lo khawhlawhte khawhlawh sakin, amah gam dangah pai-in sauveipi a tam hi.Ref 20:9 Isa 5:1 10 Leenggah min hun a tun ciangin ama ngahzah tang ding a va la dingin lo khawhlawhte kiangah a nasemte khat a sawl hi. Ahi zongin lo khawhlawhte in amah na sat gawp uh a, khut hawmguakin a ciahsak uh hi. 11 Tua ciangin nasem dang khat sawl leuleu a, lo khawhlawhte in tua pa zong na sat gawpin maizumsak gawp uh a, khut hawmguak mahin a ciahsak uh hi. 12 Tua ciangin a thumveina dongin a nasem dang khat mah sawl leuleu a, lo khawhlawhte in amah zong na liamsak gawpin na sawn khia uh hi. 13 Tua ciangin leenggah lonei pa in, ‘Bang cih ding ka hi hiam? Ka it mahmah ka tapa ka sawl ding hi. Amaute in amah na zahtakbawl kha ding uh hi,’ a ci hi. 14 Ahi zongin lo khawhlawhte in a tapa a muh uh ciangin khatlekhat in, ‘Hih pa, a gamhluah ding pa ahi hi. Ama gamhluah ding teng i ngah theih nadingin amah that ni,’ a ci uh hi. 15 Tua ahih manin amaute in lo nawlah amah sawn khia-in a that uh hi.\n“Tua ahihleh lonei pa in hih lo khawhlawhte bang cih ding ahi hiam? 16 Amah hong pai-in hih lo khawhlawhte that dinga, midangte khawhlawhsak ding hi,” a ci hi.\nAmaute in hih thu a zak uh ciangin, “Hih bangin piang kei ta peuh hen,” a ci uh hi. 17 Tua ciangin Jesuh in amaute enin,\n“‘Innlamte in a nilkhiat suang pen\ninnkiu suang bulpi suak khinta hi,’\nci-in Lai Siangtho in a gen pen bang a cihnopna ahi hiam?Ref 20:17 La 118:22 18 Tua suang tungah a kia mi khempeuh kizan gawp dinga, mi khatpeuh tungah tua suang a kiat leh zong dengvui gawp ding hi,” a ci hi.\nSisar’ tungah Siah Piakna\n19 Jesuh in hih thugentehna a gen pen amaute a cihnopna hi, ci-in Thukham hilh siate le siampi liante in thei uh ahih manin Jesuh manpah nuam uh hi; ahi zongin mihonte kihta uh ahih manin manpah ngam lo uh hi. 20 Tua ahih manin a hunhoih ngakin vil gige uh a, ukna aana a neite’ khut sungah Jesuh a aptheih nadingun ama kampau tawh a mat nopna-un, lungsim takpi tawh thudong a va kineihkhem dingin mi pawlkhat thukan dingin a cial uh hi. 21 Hih thukante in Jesuh kiangah, “Sia aw, na thuhilhnate le na thugente man mahmah hi. Nang in miliante zahtakbawl tuan loin, Pasian’ thu a mantakin na hilhna ka thei uh hi. 22 Rom Kumpipa Sisar’ tungah siah i piak ding a kilawm mah ahi hiam, kilawm lo ahi hiam?” ci-in a dong uh hi.\n23 Ahi zongin Jesuh in amau’ ngianbawlna thei ahih manin, 24 “Sum peek khat hong lak dih un. Hih sum tunga om lim le min kua-a’ ahi hiam?” a cih ciangin, “Kumpipa’ lim le min hi,” ci-in a dawng uh hi. 25 Tua ciangin Jesuh in, “Tua ahihleh, Kumpipa a’ teng Kumpipa tungah na pia unla, Pasian a’ teng Pasian’ tungah na pia un,” a ci hi. 26 Ama kampauna tawh mihon lak panin a mat nadingun thu om thei lo ahih manin ama thudawnna hangin lamdangsa-in a om khikhe uh hi.\n27 Tua ciangin, “Thawhkikna om lo hi,” a ci mi pawlkhat Jesuh kiangah hong pai uh a,Ref 20:27 Sawl 23:8 28 “Sia aw, Moses in eite adingin ngeina khat hong koihsak a, ‘Mi khat in ta nei loin a zi a sihsan leh, tua a sipa’ khang a kizop theih nadingin a naupa in tua meigongnu teenpih tahen,’ ci hi.Ref 20:28 Thkna 25:5 29 Khatvei, unau pasal sagih om hi. A u pen in zi nei a, ta nei loin a si hi. 30 Tua ciangin a naupa in teenpih a, 31 tua banah a nausawn in teenpih leuleu hi. Tua bangin a unau sagih dongin teenpih uh a, ta nei lo vive-in a si khin uh hi. 32 A tawpna-ah numei zong hong si hi. 33 A unau sagih mahin hihnu teenpih ciat khin uh ahih manin thawhkik ni ciangin hih numei pen a kua pen’ zi hi ding ahi hiam?” ci-in a dong uh hi.\n34 Tua ciangin Jesuh in, “Tu huna hih leitung mite in numei le pasal kiteenna nei uh hi. 35 Ahi zongin sihna panin thokikin a hong tung ding hunah a nungta dingin a kilawm mite in kiteenna cihte nei lo uh hi. 36 Amaute pen vantungmi tawh kibang uh a, si thei nawn lo uh hi. Sihna panin a thokik khinte ahih manin amaute pen Pasian’ tate ahi uh hi. 37 Tua tham loin Moses in zong misite a thawhkikna thu teltakin hong lak hi. Sawlpang kuang thu a genna munah Topa pen, ‘Abraham Pasian, Isaac Pasian, Jakob Pasian,’ ci-in a na gen hi.Ref 20:37 Pai 3:6 38 Amaute khempeuh hing uh ahih manin, Pasian pen mihingte’ Pasian hi a, misite’ Pasian hi lo hi, a cihnopna ahi hi,” ci-in a dawng hi. 39 Tua ciangin Thukham hilh siate pawlkhat in, “Sia aw, na dawnna hoih mahmah hi,” a ci uh hi. 40 Tua ahih manin Saddusi mite in thu a dong ngam nawn kei uh hi.\nDavid’ Suan tawh kisai Thudotna\n41 Ahi zongin Jesuh in amaute kiangah, “Bang hangin Thukham hilh siate in Khrih pen David’ suan hi, ci zenzen ahi uh hiam? 42-43 Bang hang hiam cih leh David mahmah in La Bu sungah,\n‘Topa in keima Topa tungah thu gen a:\nNa galte, na khenuai-ah\nka koih matengin ka taklamah tu in,’\nci hi.Ref 20:42-43 La 110:1 44 David in Khrih pen, ‘Topa,’ ci ahih manin bang hangin Khrih pen David’ suan hi thei ding ahi hiam?” a ci hi.\nJesuh in Thukham hilh siate Mawhsak\n(Mat 23:1-36; Mrk 12:38-40; Luk 11:37-54)\n45 Tua ciangin Jesuh in mi khempeuh zakin a nungzuite kiangah, 46 “Thukham hilh siate na batkhak loh nadingun kidawm un. Amaute in puantualpi silh nuam uh a, mihon lakah a kizahtak hopih ding deihin, kikhopna inn sung le pawi lakah a om uh ciangin uliante’ tutna mun hoihte bekah tu nuam uh hi. 47 Meigong numeite tungah nuamtaksa-in, khemin a neihsa teng uh laksak uh a, mite in mihoih a sak nading uh a deihna-un thu saupipi a ngen uh hi. Amau’ kineihkhemna tawh kizui-in a gimthuak ding uh lian zaw ding hi,” a ci hi.


url: =Sept 19, 2014 ZYA Weekly News\nZ.Y.A MOTOR VAI ZAKSAKNA: Gamsung gampua panin Pasian leh Zomi a it a kuama peuh panpihna tawh kilei Z.Y.A Kalay Motor pen tuni ciang sum kingah sang 52val deuh hi a, Motor man Mandalay pan kalaymyo tun nading a bei, Licence bawlna, hankuang koihna Steel tau a kipan a kisam nengneng bawlna tawh Sang 60kim bei hi. Tua ahih manin Motor leina ding gamsung gampua a kuama peuhin kipiathei lai hi cih zong kong zasak uh hi. Z.Y.A NEWS TATMAN ZAKSAKNA: Z.Y.A kalsim thuthang tatmante palai (Agent)te tungtawnin nong puak ciat manun i lungdam hi. 2014 kum tatman Ks. 1500/- a pia nailo peuhmah in October kha sungin na Agent te tunguah na na piakciatna ding un i kizasak hi. October kha sungin tatman pia lote hong kikhak zo nawnlo ding hi cih i kitheisak hi.\nZOFA PAN ZAKSAKNA: A 9 veina ZOFA-Cup pen Oct. 27, 2014 ni-in kipanta dinga Team 16bek kila ding ahih manin a min pia masasa in kisang ding hi. (1) Pawlpi min tawh kihelte in pawlpi pan kum 23 tungsiah mi 3 leh namdang mi kum 23 nuaisiah 3 la thei ding hi. (2) Pawlpi min a hilo, mindang khatpeuh tawh hong kihel Team te kum 23 nuaisiah Zomi bek kisang ding hi.\nNote: Tukum ZOFA-Cup pen Kentucky Zomi Innkuan (USA)te in hong Sponsor dinga, thupitak in kibawl ding hi. Na sawm uh leh na min uh pia mengmeng un. NO. 4 TANSAWM SANGINN LAM KIPAN: Pasian in Zomite hong khuallua in a om ngei lo leh a om thei dingin i upngam vet loh ahi Santa hanlui munah Mucu zong om nai lopi-in No.4 Tansawm sang Kumpi in hong pia in Sept. 18, 2014 ni-in SKVBA G.S Rev. Suan Za Kam in apna thungetna nei in khuamnote phutna kinei in a nuai-a bangin a limtawh kiciantak in kibawl khin ta hi. Zomi tampi mipil misiam hong piankhiatna phualpi dingin Topa'n thupha hong piaksak hen.\nDIMZANG AH NUPA KITHAT: Dimzang khua a teng Nu Cing Lam Vung a lawmpa (Kawlte) tawh kitawngin tua panin a lawmpa in that a, Kalaymyo panin a luang Z.Y.A in Dimzang ah vakha hi. Hih nupate in ta (3) neikhin uh a, a lawmpa zong gilbem kidenna pah cih thu kiza hi.\nPANGSAK LIA CING LAWH DIM VAI: Z.Y.A News panin huhna hong kingen Pangsak khuami Lia Cing Lawh Dim, Singapore innteng a om pen, tu in a omna kithei khiata banah nu le pa tawh zong kihothei in sum zong khaktheita cih thu kong tangko uh hi. ZOGAM LE NAGA GAMAH ELECTRIC MEI: Kawlgam nitumna lam Zomi, Laimi, Khumi le Naga te teenna kuam dungsuk ah Electric mei Mega Watts 1200 a piakhia zo dingin Dammun tampi ah bawl ding geelna kinei a, Thamanthi daampan MW 660, Shwe Sagyii daampan MW 520, Mowlaih daampan MW 380, Meitei gunpan MW 40, Pyinta daam leh Kalewa suang meihol pan MW 600 ngah bawl sawm uh a Zogam ah a sawt loin mei nuamta ding hi. INTERNATIONAL FESTIVAL PAWI: US gam Bowling Green Kentucky khuapi ah Sept. 27, 2014 ni ciangin International Festival leitungbup pawi ni thapai in kibawl ding gam 20 panin minam 50te in amau ngeina lamte lakin van leh nate lahna leh neek leh dawnte kiciapsakna nei in, Zomi Innkuan Ken- tucky te in zong Zomi ngeina laam tuamtuam lahna thupitak nei ding cih thu kiza hi. Mi 2000 kim pha ding lamen uh a, lutman mikhat $51ta ding ci uh hi. Zomite leitung minam 50te tawh liangkokikim in Topa'n hong koihna hi.\nLUNGDAMPIHNA: (Pa Ngun Uk) le Nu Dim Lam Cingte tapa Tg. Mung Sian Hon in Pa Dai Lian Pau le Nu Vum Khan Cingte tanu Lia Cing San Kim tawh Sept. 20, 2014 (Sat) ni-in siangtho kiteenna neithei uh cih thu i zak manin Z.Y.A Weekly News pan lungdampihna i pulak hi. Lia Sankim pen Singapore pan Z.Y.A ading huhna sum hong donsak Pasian le Zomi a it mahmah Zolia khat ahi hi.


url: =Gullu Mual vai ~ Pau Khan Thawn :: ZOMI DAILY\nposted on 2 February 2013 at 1:11 pm UTC+9:30 Lomkholna: News, Politics\nGullu Mual tawh kisai in asem abawl agim atawl te khempeuh zahtak huai, pahtak huai mah mah uh sa ing. Thupi uh zong sa ing.\nA kigen a ki gelh sa te mah bang in ei kammal zat khat tawh I khasiat, I thadah sak khak loh ding thupi mah mah ding hi.\nKei muhna tawm hong kum nuam ing.\nTu laitak aa sente tawh ding I deih loh hang in Zogam in ki-ukna I ngah ciang, ahih kei leh Federal State I hih ciang in tawh ding cih bang ciang peen I lam et khak loh zawh ding kisam sa ing. Banghang hiam cih leh I gam khuahun pai zia peen in tua lam manawh ding mualtung mi te I ut hang in tu laitak aa gam uk kum pi te ut hiau loh uh cih I theih sa hi. Ni khat ni teh I ngah phial zong in tua ni ma in Gullu mual tawh ding hong vai hawm peel mawh ding uh hi. Tua hih leh zong sente hi lo in mikang gam lam te in hong to leh lunggulh huai zaw mah mah hi.\nA khangto sa gam te sep dan.\nA khangtosa gamte ka cih hang in ka phak ngeina gam tam het lo a hih man in ka om na Singapore te leh Malaysia te sep dan kei theihna ciang ciang honghawm nuam ing. Gam dangtuam tuam te in zong tua dan mah a zang tek uh hi.\nA company te leh kumpi te in a thukimna lai sung uh ah a nuai aa thu te hel uh hi.\n1. Nasem te in thaman a tawm peen bang zah ngah ding. Nipi khat in nai bang zah sem ding aa tua a val leh hun val man pia ding. (Hun val man peen ko kiang ah a zah khat leh a lang hi in public holiday teh a zah nih hi.) Hih peen nasemte a’ ding hi.\n2. Kipat cil in company mi nasem (worker / admin) (%) bang zah, gam mi bang zah hi ding. Kum sim in gammi nasem (%) bang zah khan to to ding, kum bang zah ciang gammi nasem (worker 100%, admin / management staff 50% or 80% or ???) hi ding. Tu aa peen gam a’ ding hi. (Tu laitak sen te in a mau gammi bek bek tawh sem cih peen gam gina khat hi le hang a hi thei lo thu hi.)\n3. Kim le paam (environment) siangtho sak ding. Hih thu peen thupi hi. Nasepnate pan tui ki mawk buak thei lo hi. Construction site te ah tui peen chemical ki hel lo ahih hang in buan tui ahih man in buantui te public drain ah ki khah thei lo hi. Ki siang sak phot hi. Tuisiang a suah ciang in ki khah khia thei pan hi. Factory pan ahih leh chemical ki hel ahih man in “GU TUI” “POISONOUS WATER” cih theih hi. Tua te khempeuh a company in a siansak (refine) phot ding kisam hi. Tua khit ciang in ki khah khia thei pan hi. Pawl khat peen tua bang aa sian sak theih pak hi lo a hih man in ki pua khia ngiat hi. Tua siansakna asem company tuam om ngiat hi. Factory te pan zong huih ki mawk khah lo hi. Ki siang sakphot in huih lak ah ki khah khia pan hi. Ministry of Environment te in encik in tuilak, huih lak ah mihing te a’ ding aa a hoih lo phangphual, nin, chemical cih te amuh khak uh leh tam pi pi liau sak uh hi. A nasiat leh thongkhia, company khaksak cih zong hi thei lai hi.\nHi Hih sung ah public drain ka cih peen ei a’ ding in hawkguam, lui, gun cih ding hi. Factory pan aa pu suak tui khempeuh guam sung te lui sung te ah hong khak loh ding uh thupi mah mah ding hi. A ki siangsak khin tui te bek hawkguam, lui no, gun te sung ahh ongkhah pan ding uh hi.\nHi teng peen Tampi lak pan ei tawh a kisaipak leh ka phawk theih pak teng kong gelh khiat hi.\nHih thu peen kumpi te sep ding a hih hang in ei gam ah hong sem zo khol la kha ding uh a hih man in eite mah GTN: ZYA te maw, ZCD pan maw Environmental Department khat nei in tua te in monitor det ding, huih le tui te testing bawl det ding, tua a’ ding van te zong i neih ding kisam mah mah ding hi.\nSente in tua thute a gam sung mah mah uh ah zang kei le uh kilawm ka sa hi.\nA gun uh si suak zel, tu laitak huih nin tawh buai mah mah uh.\nKawlgam ah zong zang lo uh a hih lam Letpantaung vai bang ah kimu thei hi.\nTua ahih manin Kawlgam, Khamgam a’ om u le nau te aw,\nKumpi in gamdang te nasep ding I gam I lei ah hong sawm uh ciang un, thukimna hong lak ciang un, a tung aa thu te na dong mang ngilh kei ta peuh un. I kumpi te in tua thu te ngaihsun khol lo kha thei ding uh hi. Thukimna hong lak ciang un a hih kei leh press conference a ki neih ciang in dot peel mawh ding kisam ding hi.\n1. Tha man atawm peen bang zah hi ding?\n2. Nipi khat nai bang zah sem ding? Singapore ah nai 44 hi. Kawlgam ah nai 40 hi. Tua nai 40 zui ding maw, zui lo ding. Zui lo ding a cih leh bang hang aa zui lo ding?\n3. Tui nin te, huih nin te koi bang in control ding?\nEi khak tan bekbak thei bel om khin kei zaw kha in cin, ka cihsa mah bang in American te Europe gam pan aa te hi leh konggen sa thu te a mau a zat zat sa uh a hih man in zuih hak sa lo ding uh hi.\nSente a hih leh bel zang ngei nai kei le uh kilawm in “aw” hong ci phial zong un a tak tak in zui zo lo kha ding uh hi.\nA tung aa kong gelh teng peen Gullu mual bek hi lo in i gam hong khak to tak pi leh factory tuam tuam hong kihong kha ding a hih man in i theih kholh ding kisam mah mah ding hi.\nKei muhna dan hi.\nI biak Topa’n Zomite leh Zogam thupha hong pia ta hen.\nPrevious: Zomi Online Dictionary tangthu\nNext: Zomi te ki pumkhat nading ngimna leh Zomi Namni pahtawina ~ Suum Do Thang


url: =Zomite Minam Lian I-hih Na. ~ Rev. Thang San Mung - Laibu Saal\nHome > Thuluui/Articles > Zomite Minam Lian I-hih Na. ~ Rev. Thang San Mung\nZomite Minam Lian I-hih Na. ~ Rev. Thang San Mung\nTuhun a itenna Zogam bulphuh in, itangthute isut takciangin, bangmah aom lohna kenlak guamlak ahih zuiin, izawn, ihai, imawl lai in cih tawh thupat hong kulngiau mawk hi. Izadah phial zongin, ahi ding mah zong na hi veve hi. Anaipen Kawlte bang tawh zong kiteh leng, innlelo, neihlelam, leh nekledawn dongah, kisialhpih tak ding, tangvan, tangann aom kei mai hi (e'n ikhankhiatpih ahih manin hoihsa in lim isak hang). Tua huhau in, Zomi sunga thu thei tampi takin Zomi pen hun khat lai in namlian, nam thupi ihihna sann haksa in, ahai, amawl ngiat dan in ikituat khialkha ding ahi. Zomite pen tu a Chin Hills (Khamtung) itun maa in, nam thupi hingei tham ihihlam hong lak, limlena tampi om a, tuate lakpan anuai a teng igualsuk pak hi.\n1. Lai anei minam ihihi.\nLai nei cih ciangin AD kum zalom (kz) 20 khit nunga pilsin nadinga ineih Pau Cin Hau lai leh Cope Topa laite icihna hi phinglo hi. Tu a Kawlgam sung ilut maa tham in, lai aneingeite ihihi. Tangthu cinggte in tua itanglai pen savun tungah kiciamteh hi ci uhi. Ahi zongin uipi in hong neksak hi kici se hi (hi tawh kisai "Zomi leh Zolai: Abeisa Tangthu" thului na sim in). Hipen kamgen tangthu ahih manin, uipi in ne cihna ah adeihna leh akhiatna tampi om theikha ding hi. Bangbang ahi zongin, hun khat lai in lai aneingei minam ihihi. Niam hetlo cihna hi.\n2. Aksi min tuamtuam anei minam ihihi.\nNi kha aksi leh vankuum tawh kisai pilna pen Mikang pau in astronomy ci in, nidang in mi khempeuh in hi pilna nei lo uhi. Adiakdiak in tang pilna hong khankhiat pina ahi tu a Middle East kuamah, hi aksi lam pilna atheite bek Magi ci in mipil, thudotpi in nei uhi. Hun khat lai in Zomite inzong hi pilna neingei hi hang. Gentehna in, aksi min vawhna ahi Zingsol, Zansol cihte, Cingkhup leh Ngambawm ii kituah hun cihte a kipan, ipu ipate in theih khat na nei uhi. Gallesa hang maw, nuntak haksat man maw, ikituah kawikawi nateng in akimangngil kha hi hamtang ding hi.\n3. Samsih, Samkilh leh Kizepna azangh minam ihihi.\nTu a iteenna Khamtung pen bangmah pian lohna ahih manin, hi mun ah itun khit, bangmah neilo, minam zawng ibat zenzen hang, tanglai in kizepna kician, ginatak azangh minam ihihi. Numei khat ahih nakleh samphek thei in, akizep nadingin samsih leh samkilh nei hamtang hi. Tualo kizep nading khipi, khibah, tau, khainiang cih bangin atuamtuam anei minam ihihi. Kizepna kician aneingei minam ihihi. Hun khat lai in nana niam hetlo uh ahihna kilangh hi.\n4. Lukham zangh in Lupna asui ngiatngiat minam ihihi.\nNitumna lam pilna ineih khit ciangin lukham akizangh pan hi lo hi. Tanglim in lukham akhamngiat minamte ihihi. Khamtung itun khit ciang bel, lukham ding adang om theilo hi ding hiven, taksing ngil mahmah kikhamh hi. H'oh, cidamna tawh kituak zawsop bilbel! Bangkua sungah sihna bang aom ciangin, alukham uh (amisi zat ahike'h amisi tawh ana zatkhop uh pen) innka dawn pan vawkkhia (paai) in, lukham ding athak bawlkik uhi. Tua ciangin, lupna azangh tanghtangh minam zong ihihi. Lupna pen gamsing pha lai ahih manin, apekpi in kibawl hi. Hun khat lai in hauhtat (luxurious) mahmah ihihna hong lak hi.\n5. Inn Lamdan, Innsung Lepdan ngeina kician anei minam ihihi.\nZo-inn pen kimawk lam lo hi. Ineih tawh kituak in, alian aneu bek kikhia a, inn lamdan (design) khat kinei in, tuadan in kilam ciat hi. Hi izo-inn lamdan pen, Khamtung itun khit ciang, amun amual, ahun zui in alemthei dingin ibehlap cih simloh, Khamtung itun maa tham in, izatsa ahihi. Ekkbuk bang pen "Awnghawh" kici hiauhiau zawzen in, innsung ah kikhoih hi. Tuhun a itaihkhan (apartment) vai deep hi. Kong zong adawldawl, adeidei in kinei hi. Huang sung luttumna pen Keelkong kici a, innka nuai a ganbuk lutsukna pen Sialkong kici in, innlim pan innsung lut tohna pen Sangkil kici hi. Innnung, phaitam lam kong pen Khahkhup kici in, khuavak ngah nading, huih lut nading leh khuadak nadingin kongvang neu zong kibawl a, Tawlet (tawl-et) kici hi. Hun khat lai in Engineer pilna akhom ciang kinei ngei ahihna hong lak hi.\n6. Kham, Ngun, Sik azangh thei minam ihihi.\nSiknam limlim ahi kham, ngun, daal, leh sik vante, akammal mahmah inzong nei ihih manin, hun khat lai in tuate tawh akisawh khangei ihihna kilangh hi. Khamtung lianah hite apiang zongin, kithei lo ahih manin, Kawlzang lam pan hi sik vante kipuato ngiat hi. Pu Guimang in tu a Khamtung, Ciimnuai ituntohna, phawk nadingin alaphuah sungah "zaang a pehsik gawm ing" na ci hi. Khamtung itun maa tham in, hi sik van tuamtuamte ana zanghngei minam ihihi.\n7. Hiamgam leh Thauvui (bomb) bawldan atheingei minam ihihi.\nInnsung vanzat ding temta, temtawng, hei, tuukol cihte banah, hiam a zat ding namsau, thal, lumletei cih dante zong tang lima ineih kammalte ahihi. Tuate banah, tu hun a bomb icih, thauvui lom bawldan zong athei ngei minam ihihlam, na phawk khangei hiam? Neino leh Nantal tangthu sungah, ahem in kiciamteh hi. Hi tangthu tuanthute pen, khangsawnte'n pilna in aneih ding uh deihna in akigen sawn ahihi. Neino leh Nantal tangthu ah, Leinuai mite tawh kidona zangei ding hihang. A-upa Phutcil, Leinuai mite in akhah nop loh tak uciang, Nantal in a-ekk phelleng akhiat leh Leinuai mite gam sehthum suah sehkhat kicim ci hi. Hi pen ekkvuu tawh thauvui (bomb) abawl pen agenna hi a, Leinuai mite'n hi thauvui kibangci bawl cih atheih ding uh deihlo ahih manin Nantal in "Ka ekk phellang kong khiatsuk hi" aci ahihi.\nTua hi in, ipu ipate zong ana haigawp uh hi saam loin, amau' hun tawh kituak in khuamuhna khat ana nei veve uh ahihi. Ahi zongin, tuate ikisialhpih theih ding zong hi sam loin, tangthu ahih manin hoih taka ciamteh in, ei zong hi pillesiam asang mahmah hun (hi-tech) hun ah, hun tawh kituak in i-om theih ding; tua dingin ihamciam ding hong phawksak hi.\nItem Reviewed: Zomite Minam Lian I-hih Na. ~ Rev. Thang San Mung Description: Rating: 5 Reviewed By: Cinpu Zomi


url: =Last Updated on Tuesday, 10 March 2015 23:14\tWritten by Tongsan Admin\tSaturday, 07 March 2015 22:31\nZokam tawh lai kihawmkhia te sungah Nipisim tatsat lo a kihawmkhia Tongsan Newspaper in kum 10 sung hong kalsuan theih manin Pasian tungah lungdamko in, a sem abawl tanute khempeuh tungah lungdam thu ka puak hi. Kum 10 cingta ahih tawh kiton in abeisa sangin laimal le laidalte akipan thuthak tuamtuam te hong kim semsem zaw lai ding cih lamen i hih manin lungdam huai kasa mahmah hi. Kum 10 tunna dingin mipite in i theihpihloh haksatna le lungkiatna tampi tuak ding uh ahih manin, hih zahtak a minam le lai itna takpi tawh maban hong zomsuak Tongsan tanute pahtawi huai mahmah hi.\nLeitunga a piang kha minam khempeuh in amau minam ngeina, lai, pau le gamte puah nuam ciat uh hi.Tua banga a puah nuamlo minam a om zen zen le pen minam mawlpente hi kha ding hi.Tua minam puahna milipte ngaihsutna muhna geel dan te lakkhawm na dingin tulai pau in ci leng Media mah hong phamawh pen hi. I Zosuan pih i sanggam pawl khatte bang en leng a gam khawkno khuapi sungah sim sengloh tadensa Daily, weekly le Monthly suah ziahziah uh a, milipte ngaihsutna muhna le geelna khempeuh hih tadensa tuamtuam te tung pan mikim in theithei uh a, a ngaisutnate uh puak diamdiam thei uh ahih manin a gam uh zong khangto in mainawt deuh pah uh hi.\nLai lam nasepna ah Zomite pen a budelh deuh zong i bang uh a, tadensa khat suah pan leng lamzuih kik pah pah zel hi.Minam picingh minam le gam a it tak tak te in amau teenna gam le khua bek hilo leitung mun tuam tuam a tung dingin tadensa hawm khia ziah ziah uh a, ei Zomite in nisim i simding tadensa khat zong i neih zawh nai loh lai lai pen khasiat huai mah mah a, pan i lak na ding tam mah mah lai hi.Zomite in i bawl theih sun kumkhat sunga khat vei suak Magazine cih bang ciang hi lel a, nisim tadensa i cih hih Lamka Bazar, Manipur Express etc i cih te pen Manipur a teng Zomite kiang bek tung zo lai ahih man in hih sanga tangzai zaw a ma i lak ding kisam hi.\nNidangin Manipur pan Mangkam a suak “Thuthang Daily” Pu T.Gogin(L)in a suah laiin Manipur gam sung bek hilo Mizoram, Meghalaya le gam tuam tuam a Zomite om na te ah puak zo a, miten zong thupi ngaihsut mah mah uh hi.Hih in Zomite kiitna ki tanauna khangsak hi. Zogam lamah leu leu pen Japan gal khit cianga Tedim gam leh Zogam sung thu i zak theihna khat pen Tedim pana kikhenThukituahna lai hi a, pawlpi thu i zakna pen Tedim Baptist Association te khet Lungvakna lai ahi hi. Kum 1961-63 sung Rangoon pan S.B.Khual Za Kham le Pa G.H. Gin Do Lian in a khet uh Nipikal sim thukizakna Zomi Tangko kici pen Kawlgam sung bekah hi loin India gam dongin kihawm ahih manin nasia takin Zomite ki-itna, kiphawkna leh kiho theihna piangsak hi. A mantakin ci leng India gam Zomite in Kawlgam Zomite le Zogam tangthu a theihna le zakna pen Zo Zum te hiam , Pawlpi (ZBC)hiam tung pan hi masa loin Rangoon Zo sangnaupangte’n 1952 pan a khet uh Hill Chin Student Union Annual Magazine le Zomi Zingsol, Zomi Magazine kicite peuh tung pan hi zaw hi.\nTu in Zomi mikimte simtheih ding Tadensa Tongsan hong kihawm khia in Kawlgam le gam tuam tuam a om te in zong Internet tung pan i en thei sim theita uh a,i minam in mainawt pih mah mah ding hi. Hi thei liai hi le a laidal mah mah tawh gam tuam tuam ah internet a en zolo te sim dingin hawmkhia zo lai leng Zomite in hih sangin nakpi takin phattuam pih zaw lai ding hi hang. Zomite milip i et ciangin kilawm hun khop hinapi hangin laibu i bawl te a tampen copy 1000 le 500 cih ciang bek bawl i hih man hih in laisim taima, kizen minam i hi kei hi cih hong lak mah mah hi.Mipil misiam ten gim leh tawl kawm le hun tampi beia a bawl laibute leina dan i thei kei a,sim i sawm kei le bel a mawl ding, mi a pha zolo ding te i hi uh hi.Tadensa i cih pen Zomi nam mun tuam tuam gam tuam tuam a omte khibanga hong khih khawm tu ahi hi.\nZomiten tulela ei Zokam tawh International News ih neih sun in hih Tongsan mah hi lel pah hi. Hih bang zahta a tadensa gam tuam tuam a Zomite huam zo ding bawl i thadah luat man in i minam le i gam zong khan ding bangin khang zo nailo hi.Tadensa kihello in gam khangto thei taktak lo a, tua hangin tadensa le a kizoppih “ Media” pen “ The fouth Pillar of Democracy” na ci liang uh hi.\nTadensa semte' Theih dingte:\nBiakna khempeuh in ki makaihna ding laibu i neih tek uh a, Muslim ten ‘ Koran’ Hindu ten ‘Vedus’ Khristian ten ‘ Bible’ i nei uh a. Hih laibu te tung tawn in sep ding le sep loh ding tanpha in i kisinsak thei hi.’Citizen Journalism’ pen mipite in thuthang i kaihkhop, i pulak banah internet tungtawna i pulakna ahi ciin wikipedia in hong lak hi.Citizen Journalism pen nisim in minthang to to a, weblogs, chatrooms, message boards, wikis le mobile computing tungtawnin mipiten thuthang pulakna lamah mai i nawtta uh hi.\nSouth Korea a Ohmy News tadensa motto pen “ Every citizen is a reporter” cih ahi hi.’Khawpi a teng khempeuh te pen thuthang pulaktu i hi hi’ cih na ahi hi. Tua mah bangin kum 2009 Iran election protest pen mipi ten twitter tung tawnin nasia mah mah in pulak uh hi. Mipite in Professional Journalist nasia mah mah in i huh thei a, i theih khak thuthak te maan mah mah a i pulak zel ding cihna ahi hi. Whatsapp pen leitung milip 60,000,000,00 liangin zang uh hi. Hihte lakah Zomite zong i kihel hi. Tua ahih man Citizen Journalism tawh kisaiin i theihna i khansak ding pen aana ahi hi.\nPasian thu upna, Khristian suahna pen ethics sinna hoih mah mah ahi hi.Laisiangtho in sep ding le sep loh ding tel takin hong zasak a, ciimna tam mah mah om hi. Tadensa saitute le a teltaka suimi nih Lorenz le Vivan ten Journalism tawh kisai i theih dinga kilawm hih bangin hong luikhia uh hi. Golden mean: Kum zalom 4 kim in Aristotle in hih theory na mukhia a, a deihna pen thuthang a thulaigen ding hi a, gup le gup loh om tuam lo ding cihna ahi hi.Midang tunga thu i gen sawn ciangin deihsak tuam khen tuam neilo a, centre mah mah a thu suah ding cihna ahi hi. Hih pen ahoih Journalism te om ding dan zong ahi hi.\nUtilitarianism: Hih pen Jeremy Bentham hong bawlkhiat hi a, John Stuart Mill in hih theory pen hong puahpha hi.Milip a tam pen te tunga dotna piak ding, a tam thei pen tung pan a, a dawnna uh ngah sawm ding ahi, thumanlo tampi kihel thei ahih man a hi hi. Hih theory pen investigative leh interpretative Journalist ten phattuam pi peuhmah uh hi. Golden rule: Hih theory pen Judeo Christian ethics cih in zong kithei hi. Laisiangtho in “ Nang tungah hong kibawl ding na deih bangin, midangte tungah bawl In" (Mat 7:12). Mi khempeuhte Journalist i hi uh a, ahizongin Professional Journalist bel i hi kei hi.\nTulai leitung pilna in mihing lungsim ki tuak peuhmah lote zong whatsapp/face book tungtawnin hong kizom sakta ahih manin i thuthak khahkhiak te ah i ciim kilkel ding kisam hi. Citizen Journalist hoih mahmah i suak theihna dingin na khempeuh hoih le man taka i telkani ding kisam hi. Tua i suikhiat te Tadensa ah ahi zong facebook ah a hi zong website hiam ah i khahkhia thei hi. Hih thu tamlo i gelh te pen tadensa saite theih dinga hoih te hi a, mikim in zong i theih ciat ding thupi hi. Zogam sungah zong Zomi mi kipia zo le gam leh minam it te in Zokam tawh Tadensa neuno khat TONGSAN hong phuankhia uh a, a kipat cil lai in aneu hang " Informative " mahmah hi. Tukum 2015 akipan Kumpi theihpihna (Redg) zong ngah sawnsawn cih thu i zak manin lungdam huai semsem hi.\nHih tadensa pen tuin maban kikek/ kibehlap / golta a, thu zong tampi tak tuangta ahih man Zomite i angtang mah mah hi. A semtute a tuanvaite lungsit peuhmah loin Zogam le Zomite a dinga nasepte uh thupi in nasia mah mah ahih man, ih biak Pasian in siamna, pilna thugil theih semsemna hong guan dinga, a sawt loin, hih TONGSAN Journal tungtawn in, leitung mun tuamtuam a om Zomite in khat le khat kimeltheihna, kiphawkna banah i lai le i pau mahmah zong pumkhat hong suaksak ding ahi hi. Tua hi in no’ a sai tute le hatna, siamna, pumpi cidamna hong pia ih biak Pasian tungah Lungdam kong ko’ hi.\nLeitung thupiang, minam sung thupiangte i theih kei le mawlna/haina nam khat ahih manin, tuate theihna dingin laisim kisam ahi hi. Melmuh Tongsan pan i ngaih/ muhnop le TV etkul a, Tongsan / awsuah tawh i ngaihnop le radio i lei kisam hi. Tua mah bangin Tadensa (Newspaper) pan i simnop le Newspaper i lei/ tat kul hi. Tuhun ciangin pilna, siamna akipan na khempeuh a mawkna tawh kingah om lo aahih manin, i Tadensa neih sun ahi i Tongsan zong nam le gam, lai le pau itna le minam khantohna ding lunggulhna tawh hun le tha tampi piakhia in akibawl vanvan ahih manin, Zomibup in thupisim a, thapia in tatman i piak ziahziah ding kisam hi. Kumpi neihsa, bawlsa hi loin, ei le ei bawl / hawmkhiat ahih manin mimal khat ciat mahin tatman i piak le kalsuan thei ding bek ahi hi. Minam khantohna le thahatna pen mimal thahat tungah kinga hi.\nTongsan nasemte pen kipumpiak vive cih ka za a, ei adangte in amau sep bang semtheilo, i semthei phial zongin i hun pia zolo hi hang. Tua manin ei sum zong paizong theiten a sem abawlte thapia in, kumkhat -khakhat-kalkhat tatman cihte bek tham loin, a manawt ziahziah zawhna dingin i hih theihna zahzah tawh mapanpih ding kisam hi. Zomite sungah Tadensa akineihte sungah kum 10 sung Kawlgam galkap hun lai pek akipan khaktanna le bawlsiatna tampi a thuak pen hi a, tuni dong hong mualsuahna zong mipite mapankhopna hang ahih manin, mai lam zongah mapanpih ciat ni cih kong zawn nuam hi.\nBy: Pa Kham Do Pau (Aizawl, Mizoram)\nAnnek Kawm a Kihona\nWritten by Tongsan Admin\tSaturday, 07 March 2015 20:48\nNasep na zon ciangin nang hong deih company pawlkhat in a siate uh nang tawh anne khawm ding, annek kawm a kiho dingin hong sam thei uh hi. Na annek kawm un kiho bek hilo in kitheihtelna (personal interview) zong hipah ahih manin hong deih tuak lua in an hong nekpih pah cih hetloh ding theihhuai hi. Na annek dan pan na kizat theih ding leh kizattheihloh ding, nasem dingin zattak ding maw zattaklo ding cih bangin hong ettelna uh ahi hi. Ankuang umkhawm siamlo mi khat pen nasem khawm dingin zong siamlo ding hi cih na hipah hi. Tua manin uliante in anne dingin hong sap ciang etlawm tak, kidawm tak, kimuang takin gamtang in.\n4. An Vaikhaksa Nolh kik Kei In: An na theih telloh na upmawh a na vaikhak khit khat nolh in pia kik kei in. Banghang hiam cih leh ansaite tawh na kiho dan ulianpa in nang hong encik gige hi. Na duh kei kik phial zongin lungdam takin a duh mahmah bangin la inla, lungdam ko siamtakin ne in. Uliante in midang tawh na kiho dan hong encik ahih lam phawk gige inla, kamdam, awnem, kamnel zang hamtang in. An buasak hiam, nang buaksuah hiam na hih leh zong heh kei inla nuihmai tawh nasemte hopih in. Na maitang hong ki-en ahih manin heh mel, maigum, thangpai mel pua kha kei in. Tua banga na kidop theih leh vai haksa phu kha lecin zong lungduai zo ding, maitai thei ding; hehna, thangpaihna, lungkiatna lak pan mite muh ah picingtak in om thei, kidek thei ding cih kilang hi.\n6. Ama Hong Dot Hun Ding Ngakin Pilvang In: Nang hong nekpih ulian in nang tung pan zong theihnop honpi khat nei ahih manin hong dot ciangin na dawn pah theih nadingin na kigingkhol in. Hong dot mateng lah nang leh nang kigen pah saisai kei in. A tamzaw ah annek khit, gilvah khit ciang hong dong pan ding hi. Annek khit ciangin ciahpah ding bek lungsim ah koihlo dingin, kihona a kipanpan ding hi cih thei in. Niangtui dawn kawm, singgah nek kawm in kihona kipanpan zaw hamtang hi.\n7. Lungdamko In: Nang hong hopih ulianpa tungah annek lim ciin lungdam ko inla, ann hong nekpih hangin zong lungdam ko in. An khamval a om hangin pua, ciahpih ut kei in.\n(Khangnote ading deihsakna tawh kong gelh hi. Ka lungdam]\nMakai le Ulian\nWritten by Tongsan Admin\tSaturday, 07 March 2015 20:36\nMakai cih pen mite kiangah a thu bek in a gen, kam bek tawh a sem hilo in mite muh theih dingin a semkhia, a lakkhia ahih hamtang ding ahi hi. Mite a huh leh a lak, a sem thei takpi ahih na a kidawksak ahih kisam hi. Ulian zong tua bang mah in. A tamzaw ah numei makai hiam, ulian hiam ahih leh a deihna uh hangtak in gen ngam in pulak khia ngam uh a; pasalte in numei zah in gen ziauziau ngamlo zaw hi. Khat leh khat kihona uangbawl in, a kisam thute siangtho tak, tangtak in kidong in kiho theite makai muanhuai, zuihtaak, ettehtaak ahi uh hi. A mipite kiangah a kisap uh bang hiam cih dong ngam ding, a mipite tungah lungdam thu ko ngam ding, a kul leh maisakna zong ngen ngam lel ding (a tamzaw ah makai khat, ulian khat adingin hihte baihlo thei hi).\nA zuihtaak leh a ettehtaakte in a neupen pan a lianpen dong a kibangin hopih thei uh a, a kisap uh a kibatloh hangin a kibangin en uh hi. Ama minthanna ding sangin a tamzaw hamphatna ding thupi masa hi cih khual hamtang a, a tup a tunpih man kei leh zong azom a makai, uliante in a tunpih dingin nusiat thei, nusiat ngam hi. Ama makaih sunga matut dingbek vai a gelte muhna sau neilote hi a, ama zoma makaite in zong a zop dinga nasep hoih a nusiat theite muhna sau nei, makai gina leh a muantak, a thudottaak mite ahi uh hi.


url: =Pute Pate phuhsa Sialkalgam ~ J. Thang Lian Pau :: ZOMI DAILY\nposted on 10 August 2016 at 7:12 am Lomkholna: Article, Thanglianpau\nMizoram State-ah minama sim theih – Mizo, Mara, Lai, Hmar, Paite (Zomi) leh, Zo suan a hilo Chakma leh Bru (Tuikuk) cihte teenna gam ahi hi. Mizo ten State; Mara, Lai, Chakma ten Autonomous District Council; Hmar ten Sinlung Hills Development Council; tun Bru ten Special Development Project for Western Belt of Mizoram cihte tawh om dimdem zo uh hi. Zomi ten bel neih nei nai loin mi nung i delhdelh lai hi. A tomin Mizoram pen minam tuamtuam teenkhawmna leh minam tuamtuamte gam a kikhilkhawmna State ahi hi. Ei gam zong Mizoram State in hong huam kha cihna hi.\nLushai Hills D.C., Major H.W.C. Cole, I.A. in Guite Kam Za Mang thu a zak ciangin a mu dingin Aizawl pan Mimbungah hawh hi. Tua hunin Innpipa kum 5 khawng bek pha pan a, Mr. Cole in ukpi thupi tak a suah ding deih a, sangkahsak dingin Aizawlah ciahpih hi. Aizawlah lai a sin sung teng a pano Thang Za Kam, Thuam Khat leh Zong Tual ten ompih hi.\nGuite Kam Za Mang in kum nihna ding lai a sin lai takin a pi si ahih manin Mimbungah ciah in, a innkuanpih ten a pai kik ding phal nawn lo hi. Mr. Cole’ geelna bangin sangkah suak hi leh London-ah hawh in, tua khit ciangin Champhai panin Tuirial lui saksiah gam teng pia a, uksak ding ahi hi.\nInnpipa pen Mr. Cole’ deihsaknate hangin kihaza mahmah in, D.C. tungah Guite ten kap hong sawm uh hi, ci-in a kilehhek pah hi. Tua hangin Mimbung leh a kiima khua tengah 1907-11 hun sungin thau kikhawm a, tangpi tampi takin Hausate tungtawnin kumpiah a thau uh ap mah le uh, kumpi theihpih loh thau nei zong tampi tak om laiin tua ten ap nuamlo uh hi.\nTua a ki-im thaute khawm dingin lambu Liannawna kumpi in sawl hi. Ahi zongin Chin Go, Lal Tun, Lian Am, Don Tual, Kim Thang, Thawng Khaw Zam leh Khoi Tun ten pia nuam tuan loin thau neiin zong kigen nuam lo hi. Pawlkhat in khawdang zuak in, pawlkhat in Tuisa lui-ah peuh pai leltak uh hi. Lambu heh mahmah a, pawlkhat vua mah leh cihna ding om tuan lo ahih manin Aizawlah guak ciah kik hi.\nMr. Cole in Guite Kam Za Mang sam kik dingin lambu Hrangzova sawl a, Teikhanga om Sing Vung Hauzel kiang a tun ciangin Hrangzova in thu omzia teng hilh in, Guite Kam Za Mang kiangah paipih dingin zawn hi. Tua manin Sing Vung Hauzel in Sing Thang Hauzel leh Gen Vung Guite zuisak hi. Bungpilawn khua a tun uh ciang, Hrangzova in Guite Kam Za Mang kiangah “Mr. Cole in Mimbungah hong ciah kik hen, bangmah ka cih kei ding a, a uk gam teng uksak kik nuam ing” a ci ciin hilh hi.\nTua thu Guite Kam Za Mang in upa vaihawm teng leh unau sanggam tawh ngaihsun khawm in, a zawh uh ciangin Innpipa in Hrangzova kiangah “Mr. Cole in hong na theisiam ta peuh hen la, thutawp gen hi ing, hong kileh kik nawn lo ding hi ing, tua ahih manin ka gam teng zong hoih a sak peuh tungah na pia zaw mai hen” ciin dawng hi.\n1912 ciang Guite Kam Za Mang in Bungpilon pan Hansip hausa dingin lut a, tua hunin Mr. Cole Manipur Political Officer in om leuleu hi. 1917 in Tuitaw gal kuan dingin Mr. Cole zotna sanga Innpipa Guite Kam Za Mang a kuan khinsa, Lal Kam (Mualpheng), Kam Khaw Thang (Phaitong) leh Thang Za Kam (Hansip) ten Innpipa lo tawh om zawh tuak kisa loin khoukhia kik uh hi.\n1925 kumin Innpipa kiangah Churachandpur SDO, B.C. Gosper hawh in, Khibahvui, Zamkang, Nuaisukdaak leh Tukpaak teng tawh Innpipa man zaih in, Londona Kumpinu tungah puak hi. Innpipa Guite Kam Za Mang hun sungin Sumphuk lang (1915), Ton (1926), Mautam, Tuitaw gal, Zogal (1917) cih bang hun haksa tampi tung hi. Kum 34 bek pha pan ciin Nov. 11, 1929 kumin khansih hi. Tapa Thang Khan Mang leh Zang Khaw Lian neiin, a uzaw a ngeklai in si hi.\nSing Vung Hauzel in tapa guk – Kam Za Lian (Taivel), Kam Khaw Lian, Lalbuang, Rochungnung, Rallianthang leh Kam Khaw Thang nei hi. Thang Tual Hauzel’ nusiat Teikhangah Kam Za Lian inntuan a, Tei-khang leh Hiangmun hausa hiin saliang leh tangseu nesak a, Mizoramah hausa a kiphiat (lal ban) ciangin Teikhang khaw munlui-ah kisuan uh in, tu dong om suak uh hi.\nA tapa nihna Kam Khaw lian bel Zotang leh Kawlbem khua hausa dingin inntuansakin tangseu leh saliang nesak hi. Kam Khaw Lian in 1949 kuma kumpi nasep (C.I.D) a ngah panin hausa hihna khahkhia in, mun tuamtuamha om kawikawi a, 28.6.1981 in kum 69 pha in si hi. 1950 in a tapa thumna Lalbuang pen Kam Khaw Lian zaluah dingin paisak a, hausa kiphiat dong seem hi.\nA tawpnaah, hih bangin i pu i pate in haksatna tampi phuula Sialkaltang a na bawh manun Mizoram State sungah leitang nei kihi a, mikhual kihi tuam lo hi; hih hi Mizoram sungah Zomi ten ‘I Gam i minam’ i cih theih. Mizoram State sunga Zomite politik lama i hat bel hun lai pen 1960 to pawl hi a, tua laiin Regional Council ngah man dek kihi kimlai, 1966 a MNF huhau-a Mizoram buaina hangin kipelh kik khin hi. Tua in Regional Council kingah hi leh, Selam khuaah a phualpi kinga ding ahi hi.\n1990 to pawlin minam vaiah kisatsuahna kinei kik a, tua in Development Council kinaih mahmah man hi. I deih (demand) tak bel Autonomous District Council hi in, tu tan hi lai hi. Mizoram State sunga om namdangte amau munah thuneihna neiin a khantoh hathat lai takun ei bel niamlam kimanawh hiaihiai suak a, minam hehpihhuai tak kihi ta hi. Khangthak Zomite in zuun ding Gam i neih a manphatna thei a, i Gam a hihna i kepbit suak theih ding leh tualniam taka a om tuam loh ding i mawhpuak ahi hi. J. Thang Lian Pau | Sept. 30, 2006\nPrevious: Lia leh Taang ~ Pu Zokhai\nNext: US gamin $1.15 Billion mannei galvan honkhat Saudi Arabia te zuakding\nZusa te zong thu kikum ~ Thawn Tuang


url: =Isaiah: “Ka Mite Hehnem Un” - Zomi Adventist Innkuan\nIsaiah: “Comfort My People”\nJan, Feb, Mar 2021\nA Sung a Om Thute\n1. Ei leh ei’ hihna Kitelcianloh Hun (Dec 26- Jan 1) …………..\n2. Makaihna ah Haksat Hun (January 2-8) …………………..\n3. Na Leitung A Kipuk Ciang (January 9-15) …………….\n4. A Haksa Lampi (January 16-22) …………………………….\n5. Athupi Nopsakna Kumpi (January 23-29) ……………………\n6. Pasian Kimawlpih (January 30-February 5) ……………\n7. Assyria mite’ Guallelhna (February 6-12) …………………….\n8. “Ka Mite Na Hehnem Un” (February 13-19) ……………\n9. Semkhia ding Leh Honkhia ding (February 20-26) …\n10. Ngaihsut Zawhloh Nate Sepna (February 27- March 5)\n11. Itna In Nasem (March 6- 12) ……………\n12. Minamte Lunggulh (March 13-19) ……………\n13. Leitung Thaksuahkikna (March 20-26) ……………………….\n“Ka Mite Hehnem Un”\nHih kammalte a paukhiat pan kipan in ilungsim sungah kigelh kikuipahin tengcip pahngiat hi. Mangngilh theihloh kammal pawlkhat oma, vangik pipi bek hilo lam-etna leh kamciam “Pasian eite tawh Omkhawm” (Isa. 7:14) cihbang, “eite adingin naungekkhat hongsuak” (Isa. 9:6), “guam khempeuh kivukdim ding” (Isa. 40:4), “ eite khialhna hangin Amah kiliamsak a, eite mawhna hang in Amah kisatnim hi. Ama gimthuakna hangin nopna i ngah a, Ama liamna hangin damna ding ahi hi” (Isa. 53:5).\nKammalte in lim honglak, pumpi honglak, aw thawn piangsak hi: Mot paupauna in thanemna piangsak a, lim hoihlo lakin; kamhoih in thahatna piangsak, pumpi zong puahpha, a thawn zong gingzaw sakthei hi. Tua mahbangin, Isaiah in angaih mahmah in a paukhiatkhit kum zalom 27 bang eite adingin zong kitelcian satsat lai hi. A thuaksia nasempa cih lakam sungah (Isa. 52:13-53:12), Isaiah in Messiah lim hong musak a, laisiangtholui mundangte sangin kician zawtham hi. Hih santak lian in “gospel kamsang” a tanna mun hipah hi.\nSee also Sinna 13: ANUNUNG KIPUMKHATNA ANGEI BATSAKKIKNA\nPersia kumpipa in Babylon a zawhmaa kum 150 peklai in, Cyrus zong a minlawh in genkhol a (Isa. 44:28-45:6), khuak nei phalo mite’n mihing ngaihsutna a puathambek mu uh ahih manun, lamdang salualiang uh a, Isaiah nihna omding hi ciliang uhhi.\nA kihel bilbial limtampi tawh, lagui phuaksiampa Beethoven laguite mah bangin, thuthuk tampitak paaikaankhawm in, lagui phuak in kuhkal takin a mainawt denpa mah bangin; Pasian humuap Isaiah laibu in zong, a manpha khauhpai laibu khat hi a, vantungte in leitung sangin sang zaw ahih mahbangin, Pasian’ ngaihsutna in mihing ngaihsutna sangin sangzaw hi (Isa. 55:9. A laibu letkhiatna nangawnah zong ama’deihna bulpi kimansuah zawsop in, Hebrew telai sungah, Isaiah laibu tawh tehpih ngamding laibu dangzong omlo hi.\nAmah pen kampau siamin, lagui zong siam, lungsim lawp in khauh hi. Ahihhang, Isaiah in tuate a bawllai in thungetna tawh genkhol cih i thei hiam? Angongtat Assyria kumpi in a sangpen dinmun a tun laitak pen nenniam a thuakpen laihun ahi hi. Tua banah teeltuam Judah mite in lungsim leh khalamah thanem mahmah uhhi. Huaiham duhhopna kidim uhhi. A hauhna dinguh hanciamna in, pawlkhatin guihtheih khamtheih diikin lungnuam takin omuh a, pawlkhat leuleu lungkia keugaw in omzaw uhhi. Amau gam dinmun kipsak nadingin, anialmite lakpan a beibang pawlkhat kaikhawmin, hoihtak kemcingin, Isaiah in Pasian enkik ding, vanleh lei a bawlpa a siang tho Pasian, amaute minlawh in a theingiatpa, meilakpan hong honkhia ning ci in a kamciampa; a hihhang amau mahun thumang nu’ng a cihleh bekmah hi ding ci in zol hi.\nIsaiah in kumpite ngaihsutpia hi. Pasian’mi a beibangte Assyria galkaphon hangin a kisiat dektak laitakin, Isaiah thugenkholhthu in Kumpi Hezekiah thahatsak a, Jerusalem a ding lam-etna khatbekmah masuan hi (Isaiah 36, 37). Tua lai in Jerusalem pukpah leh, Babylon sung a tunmaa uh kum zakhat lai bang hi a, Assyria mite’n a galzawh peuhmah a thehthang daan tawh pen, Judah in amau dinmun mansuah gawpkhin ding hi. Tua hileh leitung honkhiapa Messiah hong pian theih na’ng Jew minam cih zong om nawnlo khasop ding hi.\nTu quarter, Isaiah i sinding a, a kammal, a hun, a haksat thuakte, a diakin, a Pasian’ thu, “hong honkhia zo ka hih manin lau kei in. Na min tawh kong sam khinzo a, kei a na hi zo hi” (Isa. 43:1).\nDr. Roy Gane pen Hebia mipil laihilh Sia hi a, Berrien Springs, Michigan aa om, Andrews University huangsung, Seventh-day Adventist Theological Seminary sangah Laisiangtholui hilh Siapa ahi hi.\nZSS 2: Jerusalem pan Babylon ah\nZSS 2: A HOIHZAW LEITHAK KHAT GEELNA\nPrev post ZSL 13: VANTUNG, PILNA, LEH TAWNTUNG SINNA\nNext post EI LEH EI’ HIHNA KITELCIAN LOH HUN


url: =Malaysia sungah laibu lo tawh nasem teng ki ciahsak ding :: ZOMI DAILY\nposted on 11 July 2015 at 12:19 pm Lomkholna: Malaysia, News, ZAM, Zomi\nBangladesh mite ih sap ma in Malaysia gam sunga laibu lo tawh nasem teng khempeuh gamgii ah ih nilkhiat phot kul ding a, nilkhiat na asem dingin RELA, Police leh Agencies tuamtuamte in ma hong pang khawm liailiai ding uh hi ci hi.\nHih ngimna a lawhcin theihna dingin gam tuamtuamte Embassies tawh zong thu kikupna kinei khin hi. Bangladesh kumpi tawh zong July 17 khit lam ciangin Dhaka khuapi ah thukimna lai kibawl dinga, kum thum sungin Malaysia gam mun tuamtuamte ah nasem a kicingin kikoih zo ding hi.\nPrevious: ZAM Thupuak :: 12 July 2015\nNext: GZI lakidemna vai kuppih kikna ~ Stephen Mang


url: =APENDIX-A: ~ MUC\nAdmin 9:57:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nMemory in Tulsa SDA pastor tunga Zomi SDA-te akhiatna lai hi.\nApendix-te sungah atunga thute tawh kisai mutheih ding references malgol diak pawlkhat bek kiguanga athu atomin kigelh hi. Kumpizum atuamtuam tunga kikhiatna lai copy-te Kalemyo ah nusiazaw kahihmanin kong lak kei hi.\n1. Hih Apendix A pen Conference deihte dal nadinga Memory Tun, MYUM President in US a pastor Moyer tungah alaikhak ahi hi. Hih tawh kizom laikhak pawlkhat omlai hi. Hih lai apian nadingin Tulsa khua ah Zomi SDA te in khawmpi ah kituiphum nuam pawlkhat in Sia Lianpau tuiphum ding adeih ciangin, kankuat nadingin Sia Mungno in MYUM tungah alaigelhzia ding zong zasak hi.\n2. Tua ciangin, MYUM pupi Pr Memory Tun le Secretary Pr Min Lwin in kankuatna lai gelh uh hi. Alai sungah Pr Memory Tun in, hih pawlte(Tulsa-a Zomi SDA pawlkhat ) pen ka disfellowship sa uh mi 1170 te tawk kipawl hi ci hi.\nAhizongin, Apendix C sunga 2007-2012 dong MYUM Statistic alahna sungah Conference deihte “disfellowship”, “apostasy” ah koihna om ngeilo-a, “missing” ah 1519 kikoih bek om hi. Tua manin MYUM leader-te in Pr Moyer alaikhakna ah “Disfellowship” cih kammal azat pen manzo taklo zel hi. Disfellowship le Missing ahelzau gawp hiam, ahihkei leh, a mi lawtna uh ah a lipkhap huai theithei dingin “disfelloship” kammal zangin, asazian etlawmloh ding alau manun Statistic sungah “Missing” ci-a, zuauphuak-a mikhem zialzial uh hiam cih lungkham huai hi.


url: =Ci kisawh Coffee haikhat ~ Zam Thuam :: ZOMI DAILY\nposted on 7 June 2014 at 9:22 pm Lomkholna: Article, Zamthuam\nAmau ngel pen Companyte nitak annekkhopna pan kituak kha uh hi. Pilna nei, melhoih duangcing khat in company sungbup ah tuanu pen minthang vangvang hi. Amah ahih leh mi mawkmawk khat cih theih phial hi. A hel a tam mahmah tuanu pen a man zong a lunggulh gieugiau zawh sauvei sim ta hi. Nitak annekpawi a mankhit ciangin coffee dawn khawm dingin aman, tuanu hong zawn hi. Thakhatthu a a zawtvat tak ciang lamdang sa vat himah tase leh a nial ding kilawmvatlo ahih manin a lusin in hong sang hi.\nCoffee sabuai ngei ah gen ding bangmah hong omlo mawh hi. Anih un hi ngualngual tuak uh hi. Dawn semsem in ciah ziauh ding cih bekbek tuanu lungsim sungah om hi. Nasempa in coffee hong piak tak ciangin thakhat thu in aman “ lawm nong hehpih na tawh ci hong pia ve. Coffee ka dawn ciang ci sawh a ka dawn pen zongsatna khat in nei kha zen veng aw” hong civat ciang, tua nu in lamdang a sak bek thamlo nasem pa nangawn hong cimawh pak hi. Ama kampau a za khempeuh in a mittang uh ama tungah hong gawmtuah vat uh hi. Amah zong a mai hong san teitai hi.\nNasempa hong piak ci pen a coffee hai sung sawh in damtak hong dawn hiathiat hi. “Bang hang coffee sungah ci sawh hiam?” cih a theihnopna pen ip zo nawnlo ahih man in tuanu in hong dong khia ta hi. Amah zong them hong hibual pak hi. Tua khit ciang kammal khat khit khat lo ciatciat in, “Kei bel tuipi ngeipan a khangkhia hi ing. Ka neulai hi leh tuipi sungah tuak in tuipek den ing. Tuihuai ten hong khak ciang ka kam sung tuipi tui alte ka kam sungah hong lut hi. Tun inn ka tun lohzawh sauvei lua ta ahih manin inn phawk a ka lung a len sim coffee sungah cikhah in dawn kha den ing. Inn le kei kigamlatna pen a nai dingin hong bawl tawh kibang”\nAma kammal in tuanu lungtang hong sun kha hi. Hih pen pasal khat in inn phawk ing cih a genkhiat a zak masakna a hi hi. Inn phawk a lungleng pasal khat pen innkuan sung a kin mi, innkuan a it mi hi ci-in hong ngaihsun kha hi. Ama gen tai tampi gamlatna a om munkhat I thu a kigen pen tuanu in hong ngaihnopna lungsim hong suak hi. A khingcip a sabuai kim pen damdam in hong gamlum suah hi. Tua nitak a nih un thu tampi a genkhop theih ban uh ah tuanu a ciah ciang a inn dong khak khuan hong ngah kha hi.\nTua khit nungah amau gel kimu mun pian hi. Amah pen a thukhual, mi a kin, hehpihna a nei mahmah mi khat ahih lam tuanu in hong telpian ta hi. Amah pen tuanu lunggulhziate tawh a kituak mi khat na hi hi. Ama zawtna niallo a, hibang a amah tawh a kitheihkhak manin tuanu lungdam mahmah hi. Ama zawn in khua sunga om coffe sai tuamtuam ah amah tawh tu khawm uh hi.\nSai a pai sim un “Ci hong pia o maw, ka lawm in coffee sungah ci khah a dawn pen zongsatna khat a nei aih ciang a” ci-in ngetsak den hi. Hibang dan in tangthu hong mankuan tak ciang, anih un kiteng in nuamtak in a nuntakna uh zangkhawm hi acih zel bangmah in a nuntakna uh hong nawn khawm uh hi. Hibang nuntakna a nawk khop uh kum 40 khit ciang a pasal damlo in hong si hi. Hih tangthu pen hiciang tawh a man ding hi ta ei a cih laitak in ama koih laikhak khat tuanu in hong mu kha hi.\nAmah a sihma in tuanu ading a gelh lai ahi hi. Tua laisung hi danin kigelh hi.\n“Nang kong khem toh suaksuak khak hong maisak in. Amasa pen coffee i dawnkhop na phawk lai hia? Tua lai in kei bang gen a bang sem kha ka hiam cih zong tel kha het lo mai hi ing. Bang ngaihsun kha a nasempa ci lasak ka hiam cih zong thei keng. Coffee sungah ci sawh a dawn ding cih zongsatna zong ken nei kha keng. Hih kong khemna pen nang lunglut na hih manin ka khanglang phial ci kisawh coffee dawn kha ing. Aman taktak gen khia ding ci-in hanciam zel ing. Ahih hang nang heh a, kei nong taisan khak ding lauden ing.\nKei tun a pai ding hi ta ing. Na heh ding lau nawn keng. A si khinsa khat bel na maisak ding hamsa ken teh mate? Hih ka nuntak sungin nang tawh ka kiten khak pen kei ading a gol pen lungnopna hi. Phamkhit nung\nnuntakna dang a om zenzen a leh zong nang tawh kituak khawm nuam lai ing. Ahih hang ci kisawh coffee bel ken dawn nuam nawn keng. Ci kisawh coffee pen dawn ding bangzah a hatsa cih nang thei kha kei teh mate? Ahih hang nang kong itna lungsim tawh tua coffee pen ci sawh in dawn den kha ing”\nLai a sim khit takciang tuanu hong lingkhia vat hi. Kei khem a thuak kai ve maw ci in hong kingaihsun hi. Ama zak nawnloh ding kammal khat hong gen khia chialchial hi. “Kei hong itna lungsim hanga amah le amah kikhem mawk. Lungkim ing ei”\nHih ci kisawh coffee sungah itna bangzah a kihel tam? Itna I cih bel a kiteh thei van khat hi kei.\nKhemna I cih pen a kimaisak theilo mawhna hi kici hi. Khemna pawlkhatte in nuntakna khat kisiacip sak thei hi. Khemna pawlkhat ten bel nuntakna pen lungnopna tawh tawpsak thei hi. Nang e kua teng khem ngei na hia? Bang khemna teng tuak ngei na hia? Zam Thuam/ Nainai Sanay\nPrevious: Zipil ~ GS Pau\nNext: Pa ~ Rev. Lian Za Tuang


url: =KUM THAK KUM THAK - Zomi History KUM THAK KUM THAK - Zomi History\nHome > Articles > KUM THAK KUM THAK\nKUM THAK KUM THAK\nMihingte pen kum thak ahih tawh kizuiin i lungsim nosuak a, khat le khat i kimuh ciang lungdamna thu kigenin, kimaitai ciat hi. Pasian tungah lungdam ko-in, mailam kalsuanzi ding i ki-ap hi. Tua hun, ‘kum thak’ hun tawh kizuiin mimal nuntakna, pawl adinga kalsuan dan ding leh dotna pawlkhat kikum leng i ci hi.\n1. A bulpatna kician hen:Kipawlna khat peuhpeuhah memberte adingin ki-apthakna bawl lo leh kum khat kalsuan ding geelkhol lopi a makai ten memberte makaih pen maan lo hi. Ki-apna hoih leh kalsuan dan ding kician geelkholna om lo ahih manin pawlsungah buaina, kikhenna, kituambawlna om nuam mahmah hi.\n2. A puatham sang a tak:Kipawlna khat peuhpeuhin a puatham i buaipih lua uh a, a pua thamin a tuam a sunga a limci mahmah i muhkhiat kisam hi. Biakna pawlpi sungah a Pasian thutak sangin sumpi, citpiakna, sport, social work cih peuh ki-uang bawl thei hi. Hih i gente pen a hawng, a sunga thutak a tuam hi a, memberte in biakinn a zuat theih nading, lampi maan a tot theih nading, midangte adingin a nuntak theih nading, Pasian thu a phawk theih nading deihna leh Pasian tungah mite bangci bangin lawpin, kipiazo uh hiam cih kilatkhiatna hizaw hi. A puathamah i hun beisak zel i hih manin a sunga a limci mahmah thutak i mu zo kei thei hi. Goal sunga khum (pet goal) sangin a ball-boot kibuaipih thei hi. Mawtaw a model hoih leh hoihloh sangin i tupna mun a hun maan takin hong tunpih theih ding thupi hi.\n3. Hun: Computer Age i ci uh a, ahih hangin hih hun a zang tektekte hunzatzia kibang het lo hi. Nai(watch) in a ukzawhloh i hih leh i kiliatsak, i kipilsak mahmah a, mi lakah i ciakciak hangin mi in hong thupisim khol lo ding hi. Committee, public meeting, annekkhopna, office paina etc. ah hun a maan in zang ni.\n4. Vanzat sang a zangte: Biakinn sunga paak hoih mahmah, a koihna nin mahmah, sound system hoih mahmah, ahih hang a khau leilakah a palh zeekzaak, mit khamsak mahmah khawng, a sermon manphatna sang a suit manphazaw, banner thupi mahmah, ahih hang sim hak mahmah etc. Kum thakah i puansilh hoihna, i degree, i teenna, i vanzatte, i hihna etc. sang i sepkhiat, i thugen, a zangte thupi ngaihsutzaw dih hi.\n5. Khangnote lawpsak: Khangno fellowship khawng bang hanga nuam mahmah hiam, i cih leh, mi tampi in tavuan tuamtuam a neihna hang ahi hi. Makaite laka pawlkhat in memberte kaikhawmin thu hilh gawp kisawm thei zel hi. A zakta thei khangno naupang cikcikte, amau hih theih ding ngaihsutsak a, tavuan piaksiam a, mi picing dingin seekkhiat pen makai hoihte kalsuanzia ding ahi hi. Tua banga tavuan piakna tungtawnin khangnote lakah a hoih lama ki-taitehna, “mi in zong hih theih, kei’ hih theihloh nading om kei,” cih ngaihsutna leh hangsanna lungsim nei thei ding uh hi. Tavuan a kipiakna tungtawnin makaite mawhpuakna theih thei ding uh hi.\nArticles 1:39:00 AM\nItem Reviewed: KUM THAK KUM THAK Rating: 5 Reviewed By: Thang Thawn Tuang Guite


url: =Rahat Fateh Ali Khan Naina Mp3 [7.71 MB] | Hallo Brow Studio\nList of Rahat Fateh Ali Khan Naina\nReviewed by Nick on Tuesday January 22 2019 ★ 85 out of 95 based on 28 user ratings\nFree Rahat Fateh Ali Khan Naina Download Mp3 ● Free Mp3 Rahat Fateh Ali Khan Naina ● Mp3 Downloader Rahat Fateh Ali Khan Naina Free Download ● Mp3 Download Rahat Fateh Ali Khan Naina Mobile ● Download Free Rahat Fateh Ali Khan Naina Music Online ● Mp3 Rahat Fateh Ali Khan Naina Songs Free Download ● Mp3 Download Rahat Fateh Ali Khan Naina Youtube.\nNaina Ne Rehna Mere-Rahat Fateh Ali Khan\nMix - Naina Thag Lenge Rahat Fathe Ali Khan\nBhare NainaNandini SrikarR A OneLyrical Video With Translation\n• Mora Piya Mose Bolat Nahi full song.\n• Shape Of You Download Mr Jatt Ed Sheeran\n• Khat Song Lyrics Guru Randhawa\n#RahatFatehAliKhanNaina #RahatFatehAliKhanNainaMp3 #RahatFatehAliKhanNainaRingtone #RahatFatehAliKhanNainaVideo #RahatFatehAliKhanNainaMp4 #RahatFatehAliKhanNainaLyrics #RahatFatehAliKhanNainaChord #Mp3 #FreeMp3 #FreeMp3Download


url: =Nop/Dahna - Teeklui Tate' Site\n1. Matric exam ong in Distinction a ngahte North America Teklui Innkuan (NAT) in D khat ciangin $50 ta tawh pahtawina pia a, Lia Kham Huai Dim 1D-$50 leh Lia Cing Tawi Sang 5D-$250 tuak pia uh a lungdam huai mahmah hi.\n2. Tg. Cin Sian Len (Lenpi) teembaw zui di in zan in Taiwan zuan in Dec 3, 2012 in pai ta hi. 3. Tg. Thang Sian Muan (a) Muanpi (Apa Revd Dr. Pum Suan Pau+Nu Vung Za Lun) Naypiday ah pai hi. Ama kimawl pen kum 10 nuai double hi-in a nihna ngah uh hi.\n4. Tg. Thang Khen Lian leh Lia Niang Sian Lun te pumkhat suak uhhi.\n5. Kawlpi University pan 2013 February in Teeklui suan lukhu nelkai hong ngah tanu tapa te hong gen ning. (1) Lia Niang Deih Zam B.Sc (math) apa Thuamkhannang, (2) Lia Cingsianvung B.Sc (zoology) apa Paucinlian, 3. Tg Ai Sian Sang B.Sc (math) anu Sialkhanman\n6. PaThuamkhannang& (NuNgualzaniang) Tapa nih na Tg. Do Cin Lian (Lianpi) Leh Kaleymyo,Chanmyih Aungsyiveng(10/5) Lanmadaw ateng (Pa Go Khan Mang) & Nu Ningdonciin te tanu nih na Lia Cing Nuam Vung (Cicing) te 17.4.2013, 3;00 PM in PaThuamkhannang te Inn ah Topa min tawh kiteng hi.\n1. Pi Khup Khawl Cing 10-7-2012 ni-in Mizoram Zawlpui khua ah si-in khua ah kipua hi.\n2. Pa Gin Khua Thang 17-7-12 ni-in Topa' kiang zuan\n3. Nu Huai Do Vung 2-8-12 in Topa' kiang zuan\n4. Pu Sut Khua Zam 21-8-12 in Topa' kinag zuan\n5. Pa Suann Do Lian 18-9-12 ni-in Topa' kiang zuan\n6. Pi Niang Za Man (kum 70) Pu Gin Khan Kham zi, 23.10.2012 (Tue) in Topa kiang zuan\n7. Pa Khai Khan Do 2-11-12 ni-in Topa' kiang zuan\n8. Pa Hau Khan Nang 7-12-12 ni-in Topa' kiang zuan\n9. Pu En Heh Thang (kum 88) in 26-12-12 ni-in A innkuan te leh khuapih te nusia in Pasian kiangah hong ciahsan ta hi.\n10. 1.1.2013 Ni in Pa Thuam Khan Nang zi Nu Ngul za Ning In Lungtang nat na tawh Topa Kiang ah hong ciah san hi.\n11. 24,5,13 in Malaysia a om Lia Cing Ngaih Lun in hong nusia hi.\n12. Nu Cing Maan in nau a suah khit phetin Shan gam Kalaw pan hong nusia hi.\n13. Kawlpi a Nu Vung Ngaih Mang in June ni 1 ni-in lungtang natna tawh hong nusia hi.\nRev. Dr. Pauno in Hong Nusia\nTedim Theological College (TTC) sangah Lai Siangtho sangsiapi, Teklui Khua Tuiphum pawlpi ah Church Pastor Rev. Dr.Pum Suan Pau pen Mandalay ah sawtpi zato a kahna pan a tuah khit ciangin lametlohpi in September 8, 2012 (Sat) ni in hong nusia hi. A nusiat a zi leh a tate adi in thu ngetsak ni. 11-9-2012 ni in Tedim ah khakna hun kibawl in tua khit teh Teklui Tuiphum Biakinn huang sungah kiphum hi. Tua lai ah mawtaw 14 bangin kha in saikel tawh khe tawh tampitak in kha hi.\nNu Lian Huai Nuam in hong nusia\nMalaysia a om Nu Lian Huai Nuam (kum 24), Pa Thang Taan Khual zii, Pa Tun Do Nang+Nu Zam Khawl Cing te ii ta nu in 28-5-12 zingsang nai 1:30 pawl in\nTopa kiang ah hong zuat san hi.\nPu Pum Za Siing in hong nusia\nTeeklui khua a teng Pu Pum Za Sing (Pi Ciin Khua Hau pasal; Pa Thang Khen Mang'pa )in May 20 zan nai 10:00 pawlin azi/ ata/ atu te nusia in Pasian kiangah hong ciah santa hi.\nPi Nok Suan in hong nusia\nTeeklui khua a teng Pi Nok Suan (Kum 88) Nu Ning Khan Cing te nu in ait angaih teng nusia in a piangsak Pasian kiangah hong ciahsanta hi.\nSihni 17. 4.2012Tue Pm nai 9:30; Guini 20.4.2012(Friday) nitak nai 3:00- Rev. Dr. Pum Suan Pau\nPu Phut Za Dal in hong nusia\nTeklui Khua pan Pu Phut Za Dal (kum 83),Pi Ot Ngaih Cing pasal, Tg Gin Khan Hau pa in 6.4.2012 Friday nitak nai 8:30 pawl in ih\nbiak Pasian kiangah hong ciahsanta hi. 9.4.2012 Monday ni nitak nai 3:00 hun in Rev Mang Tungg Thang in vui hi.\nJanuary ni 08, 2012 ni-in MBYF Church Sunway, Malaysia ah Sia Khup Khua Tuan leh Lia Thang Huai Lun te Pumkhat suahna Mopawi nopci tak in bawl hi. Azi zong di eimi mah hong teel ahih manin lungdam huai hi.\nYangon University in 120 veina Graduation Jan 7, 2012 ni in nei a, zingsang lam leh nitak lam khen in ni khat sungin nih vei pia hi. Nitak lam nai 2 pan in mi 500 val buaih pia a tuamtuam pia hi (PhD, MA, BA). Tua sungpan in Teklui tanu ahi Lia Kam Ngaih Lun (Siapi Pum Khan Langh tanu) in BA (Business Science) hong ngah hi.\nTeklui Tuiphum Pawlpi Pastor Sia Kam Sian Lian in zi neita hi. Azi pen Thangsan khuami Nu Cing Lian Khoi (Khoipi) hi a, 2.1.1012 ni in Cycle 13 tawh va pi in 5.1.2012 (Thu) ni in Teklui Tuiphum Biakinn ah Rev Dr Pum Suan Pau in pumkhat suah na nei sak a, a inn ah Vok thum kigo in lawm anvak zihziah uh hi. Kituak mahmah uh hi.\nPu Hau Khai in hong nusia\nTeklui Khua pan Pu Hau Khai in 16-12-2011 ni zing sangnai 7;00 kim pawl in Khua ah Pa Haukhai in lei tung nungtak na pan in, vangam nuam ah\nhong ciah san ta hi.\nNovember 24, 2011 ni-in Teklui Tuiphum Pawlpi Pastor Sianu Oih Khan Cing pen Singgial pan Pa Nang Sawm Lian adingin kipi-a Pum Khat suahna pawi Teklui ah bawl uh hi.\nPi Niang in hong nusia\nSiapi Dai Khan Khai nu Pi Dim Khaw Niang (kum 75) in 2.10.11 zing sang nai 6:00 pawl in i khua panin\nU Maangpi in hong nusia\nU Suann Khan Maang(Bank) in kumpinu na a sepna Falam aa, a inn sapna pan in 23.5.2011(Monday) ni\nnitaklam nai 5 kim pawl in a nasep pih a lawm te leh a innkuanpih u le nau pawlpi leh khua le tui te nusia in Pasian kiangah hong ciah san ta hi.\nPa Khan Langh si\nOctober ni 6, 2010 ni zingsang nai 7:45 pawl in Pa Khup Khan Langh in Teklwi khua pan in a it a ngaih a innkuanpihte nusia ta in tawntung khawl mun la ta hi.\nNu Ciin Zam Sihna\nTeklwi khua Pa Khup Gawh Cin ii zi Nu Ciin Zam (Tg. Khai Mawng' nu) in September 23, 2010 nitak nai 7 in Teklwi khua panin Kall natna tawh hong nusia hi.\nNu Zen Za Niang in hong Nusia\nKawlpi a om Pa Swang Dai Lho Thang' zi Nu Zen Za Niang (Pa Khup Khan Khai' nu) in 6-8-2010 ni zingsang in sunglam natna tawh leitung nusia hi. Topa'n a dah a kap te hong heh nepsak ta hen.\nTarn Sowm (10) ong leh D ngah Lungdam pihna\n2009-10 kum Teklwita Tarn 10 a ong te\n1. Tg Thang Deih Tuang - apa Pa Thawng Za Khai\n2. Tg Thang Lam Cin apa pa Pau Khan Khen\n3. Tg Zam Khual Kim apa Pa Nang Kum Gim Thang\n4. Lia Cing Lam Ngai apa Pa Lian Khan Eng\n5. Lia Kam Khen Lun(Myanmar, Bio, Physic) apa Pa Pau Cin Lian\nLia Kam Khen Lun pen Tedim pan in D ngah a tampen hipah ahih manin i lungdam pih hi.\n*Pa Thang Do Khup(Chauk) tapa naupen Tg. Cin Za Khai in zong 3D tawh gualzawhna ngah hi.\nNu Kim Khua Ning in Hong Nusia\nNu Kim Khaw Ning( Pa Hau Khai' zii, Pa Gin Lam Khup-Tamu, Thang Cin\nLian-Malay ii nu) in 20-4-2010 nitak lam 4:00pm pawl in gilnatna tawh hong nusia hi..\nTg. Cin Pian Thang (Nu Ciang Zam Niang) 12-4-2010 ni sun in a pawlpite tawh Lailo khuataw gunah sehnel pua in a paina ah a lukhu huihin len ahih manin a delh leh tui sungah kia in a luang kimu pak lo hi.\nPa Langh Cin Lian in 6/4/2010 ni zing sang in Teklwi khua pan in hong nusia a, ni 5 sung kikoih hi.\nPasian Kiang Zuan\nPa Suan Khan Khup leh Nu Oih Khan Man te ta nu Lia Cing Sian Huai in git neih loh pi\nin 5- 4 -2010 ni tak nai sawm pawl in i Topa ang ah hong zuat san hi.\nPum Khat Suak\nTg. Lian Sin Maang leh Lia Suan Oih Lunte Malay ah March kha sung in pum khat suahna nei uh hi.\nThau tawh kaplup thuak\nJacksonville, Florida aa om Teklui khua mi Tg. Zam Than Lian pen 5-4-2010 zingsang lam (Monday) in thau tawh a kikap lum a sisa in kimu hi.\nHih bang a thau tawh kikap a sihna pen US ah ei Zomi te sungah zong ah a masa pen hi mai dinga, Zomi a kuamah peuh in dipkuatpih in kidahpih mahmah tek hi. Tua hi in Zomi news (Zonet) khawng ah a kilip khap mahmah thuthang khat hong suak hi.\nKawlpi, Singzung khua aa teeng pa Khai Pian Thang nau nu, Suan Cing kum (41) Pasal nei khin apasal khua dang te hi in ta nei lo uh hi, gil sung dam loh na tawh 8-3-2010 ni in leitung nusia hi.\nGamlak ah Si\nKawlpi sawbua khua aa teng Teklwi suan Pu ManSialCin Upa Pu Pum Khua Suan' tapa Pau Za Nang pen gamlak ah khauhok di aa amah kia apai hi in, Inn pan apai zaw kalnih khit teh asi sa aa ki mu hi. 10-2-2010 ni in kigui pah hi.\nZonuamzang (Santaih) khua aa teng Teklwi suan Pu Sut Thang in leitung khangtek nat na tawh hong nusia hi. 23-10-09 ni in kivui hi.\n30.9.09 nitak nai 10;00 pawl in Pa Pau Pum in sin natna tawh Leitung nuasia ta hi.\nCiau aa om Pa Tuang Khan Langh in September 16, 2009 ni in Topa kiangah hong ciahsan ta hi.


url: =Hai Le Television – HL Television | NGƯỜIVIỆT.TV\nHai Le Television – HL Television\nHai Le Dong Trung Ha Thao TV Continues To Lead As The Top Vietnamese TV Network In The United States. LITTLE SAIGON TV ( LSTV ) has broadcasted since 1990 with the first appeared on KSCI Channel 18. In 1993, LITTLE SAIGON TV ( LSTV ) transferred the program to KRCA Channel 62.Download MediaKit 📄 Advertising Rates☏


url: =Ka naupa Thangno sih thu ~ Lengtong Pauno :: ZOMI DAILY\nposted on 24 January 2018 at 11:55 pm Lomkholna: LengtongPauno, News, Zomi\nKa naupa Tg. Cin Lian Thang (Thangno) pen, nautum’pa keima naukik 9 te’ lakah aphulciil’ (a Upen) pa ahi hi. Tedim, Sakollam ah 1966 in suakin Khampat No 1. ah khanglian hi. A tangvalno a patin Khamti suangkhuk, Hpakant suangkhuk cihte ah avialvaak hinapi in suangmanpha tokhalo in ameikhulawng (အက်ဇောပိုက်) vivebek tokha hiding hiven, Malaria lungno awn 7 khawngtawh vomliikliakin innlam ciahkik hi.\nYangon Sia Thangno’ (Sian Cin Thang’) sangah, Burmese tawh Laisiangtho Diploma hongzo hi. A sangkahnapan Yangon Yawga ngahkha hiding hiven, innlam ciahlo in Yangon city ah vai bang thaamsuak hi.\n2011 February, 6 ni in, a omna Yekyaw veengpanin nai 10am teh Hmawbi lam paiding ci in, khuavak phetin vakkhia hi, ci. Botataung market geilam atun’teh, ahusamh, nak haksa sa ahitam? Tuakiimnai a ameeltheih Nu Mang (Pu Pu Thang) te inn asih nadingmun dingin avazuanta hongsuak hi.\nDongkikthei nawnlo ihih manin, tuaci hingel dinghi, cih upmawh thu agen ihita hi. Nu Ngai Khan Mang te innkuan tungah kamtawh genzawhloh itna leibat anei gige kahi hi. Topa’n thupha hong piaksak tahen.\nKa nau Thangno pen, asihin kum 44 pha a, lam 44 (44th St) ah si a, Yagon, Yekyaw ECC pawlpi te’n, Sia dinga azatzawh uh kha 4 pha hi. 4×5 = 20 hi a, ko’ unau amasa + anunung = 20 ka pha uh hi.\nNu Mangte’ inn nambat HNo. 26. hi a, Zolai alphabet A pan 26. na Z ahi hi. Z = Zeisu kiang zuan cihna ahi hi. Ka nau Thangno pen, ” Sihsiampa” ci in ka ciamteh hi. A khualak vakna a asivat ahihmanin,…\nAkem akhoi kuamah buaisaklo hi.\nDangkasan peekhat zong beisaklo hi.\nA meigongding kuamah nusialo a,\nKuamah tagah saklo hi.\nAmah a it ahehpih teng hii, galna phakna a akingah sumlepaai zatcing hi. Ka lungdam, Munkhai’pa\nPrevious: Singapore Airlines ah nasem khatin zuakkikding Suai puaksak ahih manin kiman\nNext: Kalaymyo sung a Misat, Phone la, Migilote vai ZYA pan Tangkona


url: =Thawhkikni Sermon – Nama kihong ding hi :: ZOMI DAILY\nposted on 2 April 2015 at 11:45 am Lomkholna: Article, Biakna\nTopic: “Nama kihong ding hi” Text: Matthai 28:1-15\nI. DAI HAWHTE\n⦁ Magdala khuami Mary, adang Mary: Dai hawh ding Matt.28:1\n⦁ Magdala khua Mary, James nu Mary, Salome: Jesuh’ luang a va zut ding Mark 16:1\n⦁ Numeite: Paknamtui tawi in Luka 24:1\n⦁ Magdala khuami Mary, Peter, Jesuh in a it nungzuipa khat: Han ah vapai: John 20:1-2\n⦁ A etteh huai numei: Magdala Mary\n⦁ Dawi 7 lut ngei Mark 16:9\n⦁ Sing lamteh phung dong zui/ciah hak pen\n⦁ Jesuh a delh masa pen/ciah hak pen\n⦁ Jesuh kilang masa pen\nII. JESUH TAWH KIMUH DING HONGDAL THEI NA TE\n1. Suangtum “ suangtum kuan hong lik khiatsak ding hiam?” Matt 28:2-3, Mark 16:3\n⦁ Pasian in suangtum tavuan la hi\n⦁ Vantungmi tunma in Jesuh tho zo hi\n⦁ Jesuh thawh na ding a vantung mi kisawl hi lo hi\n2. Galkapte Matt 28:3-4, Matt 27:62-67\n⦁ Pilat in thu pia\n⦁ Han suang limtak ciamteh sak v66\n⦁ Galkapte cing sak v66\nIII. THOKIK TAKPI AHIH NA (Judahte ngeina)\n⦁ A luang tuam na John 20:6\n⦁ A lu tuam na John 20:7\n⦁ Teci tuamtuam…\nIV. JESUH KILANGH Matt 28:10\n⦁ Lau kei un\n⦁ Pai unla gen un\nV. ULIANTE A BUAINA UH Matt 28:11\n⦁ Lai theite (Scribes): Hih mite pen Sitni ahi uhi. A mau nasep pen Lai Siangtho tei nasep hi a, Lai Saingtho hilh siate a dingin copy a bawlsakte ahi uhi. (Ezra zong kihel hi, Neh 8:2-8).\n⦁ Sanhedrin: Hih te pen thukhenmangte ahi uhi. Mimal in 70 pha uh a, biakna vai leitung vai ah thukhensatna sangpen a neite ahihi. Siampite nuai ah zong a lianpen hipah hi. Kumpi Jehoshaphet hun 800 BC pawlin hong kipan hi kici hi. (2 Khang 19:4-11).\n⦁ Pharisees: Jew mite lakpan Maccabean hun lai in siampi semte lak pan hong kikhen khia (atuam veivel) a om kipawlna khat hi. A hang in Jew mi siampi pawl khat in Antiochus Epiphanes biak ding a nial na uh pan un Pasian biakpiakna a tatsatloh na dingin hong kikhen khia kipawlna ahihi. Hih mite tawh kisai Jesuh genna (Mt 15:14, 23:16).\n⦁ Sadducees: Siampi nasemte kipawlna hi a, Phariseete mah tawh kibang uhi. A muhdah uh a kibat keingal le hih group 2 te kilem hetlo uhi. (e.g., Jesus). Ahi zongin Phariseete tawh a kilamdam na pawl khat in (1) Sadduceete’n Lai Siangtho (Joshua pan Malachi) bup nial uhi. (2) Misite thawhkik na ding thu um vet lo uhi. (Luke 20:27).\nVI. ULIANTE’N A GEELNA UH Matt 28:12-13\nConl: Itna takpi tawh Jesuh nazonleh na mai ah haksatna suangtum a om zongin, hong khaktan nuam galkap tuamtuam a om zongin tuate khempeuh Topa’n tavuan la hi. ‘Haksatna omlo hilo a hak satna kizo thei’ NAMA KIHONG TA HEN !!!\nRev.Gin Do Khup\n(ZCF Kota D’sara)\nPrevious: Kawlgam ah suangkhuk kicim, mi 9 si\nNext: Topa’ thawhkik ni pen Nute’ ni maw? Sunday ni? ~ Evan. Suangh Dal\nVenezuela gamah lungphona hangin aki kaplum mi 48 phakhinta